qundao/data-zh-poetry huggingface dataset:
夏熱晝寢感詠
作者：蘇舜欽
朝代：宋

盛夏日苦永，解带坐小軒。
對案不能食，揮汗白雨翻。
軋軋過午景，宛轉無由昏。
偃卧一榻上，既覺復夢魂。
恬然世慮寂，時被蒼蠅喧。
睡味勝仙去，忽怳難具論。
晨事如隔日，半雜夢寐言。
人生貴壯健，及時取榮尊。
夏禹惜寸陰，窮治萬水源。
櫛沐風雨中，子哭不入門。
況復庸下者，不出强趨奔。
奈何耽晝寢，嬾惰守壞垣。
念昔年少時，奮迅期孤騫。
筆下驅古風，直趣聖所存。
山子逐雷電，安肯服短轅。
便將决渤澥，出手洗乾坤。
文章竟誤身，大議誰周爰。
捽首下牢獄，殗殗如孤豚。
法吏使除籍，其過祗一飱。
賓朋四散逐，投竄向僻藩。
九虎口牙惡，便欲膏其蹯。
上賴天子明，不使鉗且髠。
此身自流浪，豈能濟元元。
天下無所歸，泛舟旅江邨。
春雨看秧稻，落日自灌園。
殊鄉寡朋友，孰辨石與琨。
卷藏經濟術，强談奉狙猿。
閒困尚有待，不忍沈湘沅。
大暑晝閉戶，一徑惡草緐。
出嫌烏啅噪，行見蛇蜿蜒。
蠹書徒盈篋，濁醪徒盈樽。
談笑誰可共，道義孰與敦。
終日對稚立，千里遠弟昆。
此心既無用，不寢徒自煩。
況茲晝景長，但厭枕簟溫。
北窗無纖風，返見赤日痕。
流光何輝赫，獨不照覆盆。
會當破氛祲，血吻叫帝閽。
爛爾正國典，曠然滌羣寃。
姦讒囚大幽，上壓九崑崙。
賢路自肅爽，朝政不復渾。
萬物宇宙間，共被陽和恩。
夜中
作者：蘇舜欽
朝代：宋

夜分眾諠死，耿耿抱真履。
中君湛以寧，不爲外官使。
七兵乘間入，攻剽勢向圮。
主將不謀陣敵惡，蕩然失守遽藏避。
駭浪奔騰，一刻萬里，紛紛變化無窮已。
俄如獨繭絲，忽復滿天地。
乳虎不受縛，狂龍難馴致。
我思精甲，以扞異類。
邪慝弗萌，元辟復位。
輔以逍遥之至道，爛然光輝照無際。
夜聞秋聲感而成詠同鄰幾作
作者：蘇舜欽
朝代：宋

八月天氣肅，萬物日已闌。
庭前兩高桐，夜籟如哀絃。
志士感節物，中夕耿不眠。
起聽抱膝吟，悲烈聲相干。
念此華葉改，想見顔色鮮。
顧人生世間，榮悴理亦然。
豈傷歲月速，愧無功名傳。
少小學文章，出值用武年。
儒官多見侮，敢爲戰士先。
欲棄俎豆事，强習孫吳篇。
迂鈍不可爲，屈曲性亦難。
虛言盜祿食，實又畏上天。
未能追世好，且樂樽酒間。
九日近不遠，同醉黄花前。
夜聞笮酒有聲因而成詠
作者：蘇舜欽
朝代：宋

糟牀新壓響泠泠，敧枕初聞睡自輕。
幾段愁悰俱滴破，一番歡意已篘成。
空階夜雨徒傳句，三峽流泉無此聲。
只待松軒看飛雪，呼賓同飲甕頭清。
夢歸
作者：蘇舜欽
朝代：宋

雨隔疎鐘曉不知，春風吹夢過江西。
雨聲破夢北窗響，卧意江西路亦迷。
大小言·其一
作者：蘇舜欽
朝代：宋

彎弓射月落，揮劍决天開。
何言四溟廣，並合不成杯。
大小言·其二
作者：蘇舜欽
朝代：宋

託身螟兩睫，卜都牛一毛。
奔馳萬里外，終不出秋毫。
大禹寺
作者：蘇舜欽
朝代：宋

鑑湖盡處眾峯前，寺古蕭疎水石間。
殿閣北垂連禹廟，松筠東去入稽山。
坐中巖鳥自上下，吟久溪雲時往還。
我厭區區走名宦，未能來此一生閑。
大霧
作者：蘇舜欽
朝代：宋

欲曉霜氣重不收，餘陰乘勢相淹留。
化爲大霧塞白晝，咫尺不辨人與牛。
羣鳥啁啾滿庭樹，欲飛恐遭羅網囚。
四簷晻藹下重幕，微風吹過冷自流。
竊思朝廷政無濫，未嘗一日封五侯。
何爲終朝不肯散，焉知其下無蚩尤。
思得壯士翻白日，光照萬里銷我之沈憂。
大風
作者：蘇舜欽
朝代：宋

秋半收穫登郊原，欹側小屋愁夕眠。
是夜大風拔樹走，吹倒南壁如崩山。
夢中驚起但呼叫，病僕未動徒豗喧。
驅令燃火徧照燎，瓦甓狼藉滿我前。
披衣抱枕欲避去，去此乃是曠野田。
況時風怒尚未息，直恐涇渭遭吹翻。
露坐不免念禾黍，必已刮刷無完根。
六事不和暴風作，嘗聞洪範有此言。
昔時大風禾盡偃，上帝蓋直周公寃。
方今天子至神聖，惟恐臣下辜其恩。
是何此風乃震作，吹盡秋實傷元元。
有能返風起禾者，亦足表異知所存。
至誠皎潔固不昧，時雖今古同乾坤。
天平山
作者：蘇舜欽
朝代：宋

吳會括眾山，戢戢不可數。
其間號天平，突兀爲之主。
傑然鎮西南，羣嶺爭拱輔。
吾知造物意，必以屏大府。
清溪至其下，仰視勢飛舞。
偉石如長人，堅立欲言語。
捫蘿緣險磴，爛漫松竹古。
中腰有危亭，前對紺壁舉。
石竇落玉泉，泠泠四時雨。
源生白雲間，顔色若粉乳。
旱年或播灑，潤可足九土。
奈何但泓澄，未爲應龍取。
予方棄塵中，巖壑素自許。
盤桓擇雄勝，至此快心膂。
庶得耳目清，終甘死于虎。
天章道中
作者：蘇舜欽
朝代：宋

畫鷁低飛湖水平，高低樓閣滿稽城。
人遊鏡裏山相照，魚戲空中日共明。
盡是荷風香不斷，忽逢溪雨氣尤清。
籃輿却上蘭亭步，猿鳥雲蘿伴此行。
太行道
作者：蘇舜欽
朝代：宋

行行太行道，一步三太息。
念厥造化初，春何險此極。
左右無底壑，前後至頑石。
高者欲作天明黨，深者疑斷地血脈。
夜中巖下埋斗杓，日午陰壁風雪號。
攀緣有路到絕仞，四望羣峯合沓如波濤。
忽至逼側處，咫尺顛墜恐莫逃。
嗟乎古昔未開時，隔絕往來人不思。
淳源一破山岳碎，巧心遂去緣嶮巇。
嶮巇不窮甚可畏，悼此二者亡其宜。
天地不自嶮，嶮由人爲之。
彼車摧輪馬傷足，中路勿歎勿慟哭。
世上安塗故有焉，孰使汝行此道軀高軒，喪墜不收宜爾然。
奉酬公素學士見招之作
作者：蘇舜欽
朝代：宋

人生交分恥苟合，貴以道義久可要。
薄俗盈虛逐勢利，清風緜邈日已凋。
長吟宇宙獨引領，浩浩萬古與我遥。
安得此身有兩翅，颯然遠舉隨風飆。
近逢公素我同好，厭憤偷俗常鬰陶。
君方調官鎮京口，我以重罪廢本朝。
身雖俱在大江外，不得會合煩相邀。
秋風八月天地肅，千里明迴草木焦。
夕霜慘烈氣節勁，激起壯思沖斗杓。
豈如兒女但悲感，唧唧吟歎隨螳蜩。
擬攀飛雲抱明月，欲踏海門觀怒濤。
念君治所近不遠，江山蟠闢氣象豪。
樓頭陰明變霞霧，檻下日夕鬭蜃蛟。
便將一往刷滯悶，去興草茁不可薅。
呼兒襥衣辦舟楫，一日百里豈憚勞。
君方酒酣亦思我，奔墨紙上爲長謠。
上言風物麗復壯，下述宴集樂且遨。
意我羈愁正無賴，欲以此事相誇招。
此篇筆絕墨未滲，我舟適到范老橋。
古人千里有神會，以茲可信非相遼。
倜然不以窮見棄，曠然不以位自驕。
開緘朗詠毛髮竦，通夕噤痒睫不交。
病膜誰將寶篦刮，痒背恰得仙人抓。
長川奔渾走一氣，巨鎮截嶭上赤霄。
又如陰雲載雷電，光怪迸漏不可包。
驚呼歎伏已不暇，焉敢有意急其高。
却疑欺我老困頓，故作大句來相鏖。
近罹罪辱舌雖在，每避嫌謗口已膠。
更遭掀攪豈不畏，欲取筆硯俱焚燒。
既承嘉命敢無報，將吐復茹移昏朝。
留連日日奉杯宴，殊無閒隙吟風騷。
看君岸幘卷大白，有似巨浸吸百潮。
賓從傾頹尚未厭，直恐潰爛腸與脬。
神迷耳熱眼生纈，嚼盡寶墨狂酲消。
歡流樂極古所戒，不免厭旦潛遁逃。
還家數日却愁寂，夢中猶奉笑與嘲。
强爲短篇答高誼，鄙事軋軋空自撓。
覽之捧腹定絕倒，幸爲投棄無傳抄。
相思復擬往相會，予今豈復如繫匏。
行看雪夜景清絕，更乘逸興飛輕舠。
存目·其一
作者：蘇舜欽
朝代：宋

詩題：田家詞首句：南風霏霏麥花落。
存目·其三
作者：蘇舜欽
朝代：宋

詩題：游靈巖寺首句：古來興廢一愁人。
存目·其二
作者：蘇舜欽
朝代：宋

詩題：南園首句：西施臺下見名園。
宿太平宮
作者：蘇舜欽
朝代：宋

驅車長道久塵勞，一宿清宮醒骨毛。
古檜有風天自籟，石壇多露鶴爭嗥。
星河耿耿秋還迥，棲觀澄澄夜更高。
吟對疎鐘俗機盡，已疑身世屬仙曹。
宿終南山下百塔院
作者：蘇舜欽
朝代：宋

驅馬山前訪古蹤，僧居蕭灑隔塵籠。
遶庭石鼈谷間水，入戶鳴鴟堆上風。
無限老松秋色裏，數聲疎鐸月明中。
村雞坐聽三號徹，去去前朝氣味同。
宿華嚴寺與友生會話
作者：蘇舜欽
朝代：宋

危構岧嶤出太虛，坐看斜日墮平蕪。
白煙覆地澄江闊，皎月當天尺璧孤。
疎磬悲吟來竹閣，青燈寂寞照吟軀。
老僧怪我何爲者，說盡興亡涕淚俱。
宿錢塘安濟亭觀潮
作者：蘇舜欽
朝代：宋

支肘聽潮聲，喧豗久未停。
隨風過漁浦，伴月出滄溟。
鰌穴浚時滿，胥神果有靈。
連天卷雲霧，徹曉下雷霆。
捨檝游心倦，憑闌醉魄醒。
誰窮造物意，擬訪酈元經。
寄守堅覺初二僧
作者：蘇舜欽
朝代：宋

曾携舊書卷，來宿古禪林。
方外求知性，詩中得賞音。
爐開山夜靜，門掩雪天陰。
杌上一寒硯，燈前三苦吟。
韵强顔汗落，句切鬢絲侵。
玉就還重琢，河窮更遠尋。
穴爭探乳虎，沙獨揀良金。
字穩天星轉，篇終海月沈。
唱酬同記錄，得失暗規箴。
木鐸不徇路，薰風難和琴。
半生誰引手，中道比分襟。
分野三吳闊，年華二紀深。
師方傳祖印，我欲謝朝簪。
嶺外烟嵐地，湖邊雲水心。
情悰張翰鱠，夢想陸機禽。
松下莓苔石，何年重訪臨。
寄富彥國
作者：蘇舜欽
朝代：宋

自古猾者胡與羌，胡羌相連動朔方。
姦謀陰就一朝發，直欲截割吾土疆。
遣使持書至闕下，四方物論如沸湯。
天子仄席旰未嘗，相君日暮猶廟堂。
彥國感慨請奉使，誓將摧折其鋒鋩。
受詔驅馬出都門，都人走觀歎且傷。
猾胡聞風已厭伏，聚聽大議羞亂常。
願如故約不敢妄，脫甲爭獻寶玉觴。
旆旌威遲還上國，所至觀者如傾江。
杖父奔蹶喜出泣，婦女聚語氣激昂。
至尊虛懷坐赭牀，中人催入見未央。
對久赤日下輦道，翠華影轉熏風涼。
歸來堂上拜壽母，賓車塞破甘泉坊。
衣塵未滌又出使，往來絕域如門牆。
已知高賢抱器識，因時與國爲輝光。
不煩一甲屈萬眾，以此可見才短長。
彥國本爲廊廟器，何祗口舌平强梁。
使之當國柄天下，夷狄豈復能猖狂。
寄王幾道同年
作者：蘇舜欽
朝代：宋

新安道中物色佳，山昏雲澹晚雨斜。
眼看好景嬾下馬，心隨流水先還家。
步頭浴鳧暖出沒，石側老松寒交加。
懷君覽古意萬狀，獨轉澗口吟幽花。
寄陸同年
作者：蘇舜欽
朝代：宋

忽憶前年科第後，此時雞鶴蹔同羣。
秋風惆悵忽吹散，雞在中庭鶴在雲。
寄題周源家亭
作者：蘇舜欽
朝代：宋

君家有虛亭，跨澗復面山。
泉聲碎環玦，清繞窗戶間。
潛鱗俯自釣，佳樹坐可攀。
我思醉其上，與子開塵顔。
微吟對一枰，放此白日閒。
寄題水月·其一
作者：蘇舜欽
朝代：宋

參差峯岫晝雲昏，入望交蘿濁浪奔。
震澤湧山來此岸，華陽連洞到東門。
日生樹掛紅霞脚，風起波摇白石根。
聞有上方僧住處，橘花林下採蘭蓀。
寄題水月·其二
作者：蘇舜欽
朝代：宋

積翠湖心迤邐長，洞臺蕭寺雨交光。
鳥行黑點波濤白，楓葉紅連橘柚黄。
人我絕時隈樹石，是非來處接帆檣。
如何遂得追遊性，擺却營營不急忙。
寄題豐樂亭
作者：蘇舜欽
朝代：宋

神物藏勝地，深林隱蒼峯。
威夷渡淺嶺，愛此泉一鍾。
古今未見賞，荒然草苔封。
公來闢一徑，疏鑿隨指蹤。
揮洗落塵慮，甘涼灑煩胸。
搆亭於其間，四面開軒墉。
名之豐樂者，此意實在農。
使君何所樂，所樂惟年豐。
年豐訟訴息，可使風化醲。
遊此乃可樂，豈徒悅賓從。
野老共歌呼，山禽相迎逢。
把酒謝白雲，援琴對孤松。
境清豈俗到，世路徒衝衝。
寄題趙叔平嘉樹亭
作者：蘇舜欽
朝代：宋

嘉樹名亭古意同，拂簷圍砌共青葱。
午陰閑淡茶烟外，曉韻蕭疎睡雨中。
開戶常時對君子，遶軒終日是清風。
盤根得地年年盛，豈學春林一晌紅。
寒夜
作者：蘇舜欽
朝代：宋

九河巨流凍長山，山高微黯石色頑。
沙籠如煙吐朱灣，中天撾鼓雲垂關。
壺炙不溫乳烏死，城上琴聲愁九子。
羅暮翻風花滿波，玉麈灑窗濕明綺。
獸角消紅犀鳳乾，縷生篆字香盤盤。
坐聆翰音拂南極，馳念疆場中已酸。
欲决沈雲叫陰帝，虜滅不使天下寒。
寒夜十六韻答子履見寄
作者：蘇舜欽
朝代：宋

風雨夜寒新，空齋感慨頻。
詩書窮不放，燈火靜相親。
眺聽時懷土，低摧動畏人。
漫書成咄咄，遠吠厭狺狺。
念昔罹憂患，唯君共苦辛。
漂流數千里，會合十餘旬。
各閔傷弓翼，聊同煦沫鱗。
誰知公冶罪，眾笑伯龍貧。
隔絕今一水，暌離將再春。
喜篇數爲貺，尺牘亦相珍。
倚伏時難定，屯亨理亦循。
劍埋猶有氣，蠖屈尚能伸。
邦國方登俊，江湖且放神。
不憂知在命，任重莫如身。
白首襟期遠，青雲志業均。
陶然任元化，慎勿損天真。
寒食招和叔遊園
作者：蘇舜欽
朝代：宋

異鄉風俗傷嘉節，久客情懷喜友人。
共挈一尊諸處賞，誰家得似故園春。
對酒
作者：蘇舜欽
朝代：宋

丈夫少也不富貴，胡顔奔走乎塵世。
予年已壯志未行，案上敦敦考文字。
有時愁思不可掇，崢嶸腹中失和氣。
倚官得來太行顛，太行美酒清如天。
長歌忽發淚迸落，一飲一斗心浩然。
嗟乎吾道不如酒，平褫哀樂如摧朽。
讀書百車人不知，地下劉伶吾與歸。
小酌
作者：蘇舜欽
朝代：宋

寒雀喧喧滿竹枝，驚風淅瀝玉花飛。
霜柑糖蟹新醅美，醉覺人生萬事非。
尹子漸哀辭
作者：蘇舜欽
朝代：宋

漂流江湖外，負罪氣慘悽。
況聞故人死，驚呼不成啼。
當案舍匕箸，緬懷大河西。
箴言尚在耳，鏗若環珮隨。
志氣凜已失，神魂飄何之。
昔云死者樂，復以生爲悲。
予知達士懷，將以二物齊。
今也果何如，無乃往意迷。
荆棘飽雨露，叢蘭委污泥。
紫鸞忽腸絕，永年賊狐狸。
天理漭難問，我意多乖暌。
哀吟蒼山闊，注目白日低。
不得慟寢門，雪涕江上隄。
己卯冬大寒有感
作者：蘇舜欽
朝代：宋

延川未撤警，夕烽照冰雪。
窮邊苦寒地，兵氣相躔結。
主將初臨戎，猛思風前發。
朝笳吹餘哀，疊鼓暮不絕。
淹留未見敵，愁端密如髮。
予聞古烈士，自誓立壯節。
丸泥封函關，長纓繫南越。
本爲朝廷羞，寧計身命活。
功名非與期，冊書豈磨滅。
然由在遇專，醜類易翦伐。
訓士無他才，賞罰在果决。
近聞邊方奏，中覆多沈沒。
罪者既稽誅，功者不見閱。
雖使頗牧生，勇智當坐竭。
或云廟堂上，與彼勢相戛。
恐其立異勳，欻然自超拔。
不知百萬師，寒刮膚革裂。
關中閑誅斂，農產半匱竭。
我欲叫上帝，願帝下明罰。
早令黠虜亡，無爲生民孽。
師黯以彭甘五子爲寄因懷四明園中此果甚多偶成長句以爲謝
作者：蘇舜欽
朝代：宋

憶向江東太守園，猗猗甘樹蔽前軒。
風摇玉蕊霏微落，霜發金衣委墜緐。
枕畔冷香通醉夢，齒邊餘味滌吟魂。
天彭路遠無因得，猶賴君心記舊恩。
往王順山值暴雨雷霆
作者：蘇舜欽
朝代：宋

蒼崖六月陰氣舒，一霔淫雨如繩粗。
霹靂飛出大壑底，烈火黑霧相奔趨。
人皆喘汗抱樹立，紫藤翠蔓皆焦枯。
逡巡已在天中吼，有如上帝來追呼。
震摇巨石當道落，驚嗥時聞虎與貙。
俄而青巔吐赤日，行到平地晴如初。
回首絕壁尚可畏，吁嗟神怪何所無。
悲二子聯句
作者：蘇舜欽
朝代：宋

有客自遠方，來以二字說。
穆子病疾初，家事巨細缺。
鄰人苦其求，醫師久以决。
案杯小大空，布被旁午裂。
餘喘尚能鼓，老憤知已結。
目凄望羊泓，髭斷反蝟茁。
憂酸繫餘生，嗥嘑留永訣。
語妻後日計，書策未可徹。
教子勤誦讀，時命不復說。
吾屬何流離，眾人方草竊。
凌子久道路，十口著羈紲。
拾稆重江間，正值大饑節。
既無裹飯交，疾走繼粗糲。
又無執飲人，及時沃枯竭。
惜哉損天命，痛焉在親絰。
帝胡生爾身，世復稱其傑。
胸伏氣萬丈，腸貯怨百折。
艱難汨風波，顦顇墮霜雪。
久僕勤龍鍾，弱女癡蹩躠。
文隨寒餓空，道與煙燄滅。
魂兮竟何歸，去矣不得別。
中府豈無財，莫濟醫藥切。
太倉豈無粟，莫解腹腸熱。
天子聖在上，海內清欲澈。
伊人胡不官，既死安得活。
朝青與暮紫，神喜天不軋。
昂車與怒馬，門滿道不絕。
之子苟閒廁，斯民迺饕餮。
高亢世弗親，方嚴鬼所掣。
敢言才足珍，寧免否來齧。
思潛淚輒抽，慘舊面成耋。
舉目此牢落，側身今鄙媟。
箴言耳空虛，險論口卼臲。
作詩告石梁，聊以慰寒骨。
感興三首·其一
作者：蘇舜欽
朝代：宋

後寢藏衣冠，前廟宅神主。
吾聞諸禮經，此制出中古。
秦嬴蝕先法，乃復祭於墓。
漢衣以月遊，於道蓋無取。
宣帝尊祖廟，失制徧九土。
孝元酌前文，一旦悉除去。
魏帝樂銅臺，遺令置歌舞。
昏嗣竟從之，此事狂夫阻。
唐制益紛華，諸陵鎖嬪御。
曠女日哀吟，於先亦奚補。
吾朝三聖人，乘雲不可覩。
威靈已霄漢，嗣皇念宗祖。
繪事移天光，刻象肖神武。
徧敕舊遊地，輸材起宮宇。
階墄釦以金，牆壁衣之黼。
功既即奉迎，法仗疊簫鼓。
玩好擇珍奇，目奪不可數。
三京佛老家，已有十數處。
朝家雖奉先，越禮古不許。
君不祭臣僕，父不祭支庶。
丹楹豈非孝，聖貶甚蕭斧。
大祀當以時，寢廟即其所。
惜哉共儉德，乃爲侈所蠱。
痛乎神聖姿，遂與夷爲侶。
蒼生何其愚，瞻歎走旁午。
賤子私自嗟，傷時淚如雨。
感興三首·其三
作者：蘇舜欽
朝代：宋

瞽說聖所擇，愚謀帝不罪。
況乎言有文，白黑時利害。
前日林書生，自謂胸臆大。
潛心摭世病，榮成謂可賣。
投顙觸諫函，獻言何耿介。
云昨見兇星，上帝下警戒。
意若日昏㧻，出處恣蜂蠆。
安坐弄神器，開門納珍賄。
宗支若繫囚，親親禮日殺。
大臣尸其柄，咋舌希龍拜。
速速伐虎叢，無使自沈瘵。
陛下幸察之，聰明即不壞。
如忽賤臣言，不瞬防禍敗。
一封朝飛入，羣目已睚眥。
力夫暮塞門，執縛不容喟。
十手捽其胡，如負殺人債。
幽諸死牢中，繫灼若龜蔡。
亦既下風指，黥而播諸海。
長途萬餘里，一錢不得带。
必令朝夕閒，渴饑死于械。
從前有口者，蹜脰如氣鞴。
獨夫已去除，易若吹糠粺。
奈何上帝明，非德不可蓋。
倏忽未十旬，炎官下其怪。
乙夜紫禁中，一燎不存芥。
天王下牀走，倉猝畏挂礙。
連延舊寢廷，頓失若空寨。
明朝黄紙出，大赦徧中外。
嗟乎林書生，生命不可再。
翻令兇惡囚，纍纍受恩貸。
感興三首·其二
作者：蘇舜欽
朝代：宋

在昔帝舜日，光宅闢四門。
所賓無兇邪，德教日益敦。
末世多濫姦，九重嚴大閽。
扞掫主譏察，誰何辨語言。
一關百力士，列立甃石溫。
設官按尺籍，唱號於未昏。
唐末稍懈怠，嘗值外使奔。
京城兇豪兒，奮劍闖帝藩。
狂呼嘯虎豹，便欲傾乾坤。
賴有宰相在，不然神器翻。
我朝講制度，門籍反不存。
近知賤丈夫，突入犯赤軒。
陛官未暇執，呶呶何其諠。
祖宗創業難，慎重在後昆。
勇夫猶重閉，況乃天子尊。
何羅猶宜察，況乃外寇屯。
興語一及此，舌出反自捫。
吾家本寒微，世受朝廷恩。
欲奏鴟鴞詩，當塗誰薦論。
慶州敗
作者：蘇舜欽
朝代：宋

無戰王者師，有備軍之志。
天下承平數十年，此語雖存人所棄。
今歲西戎背世盟，直隨秋風寇邊城。
屠殺熟戶燒障堡，十萬馳騁山嶽傾。
國家防塞今有誰，官爲承制乳臭兒。
酣觴大嚼乃事業，何嘗識會兵之機。
符移火急蒐卒乘，意謂就戮如縛尸。
未成一軍已出戰，驅逐急使緣嶮巇。
馬肥甲重士飽喘，雖有弓劍何所施。
連顛自欲墮深谷，虜騎笑指聲嘻嘻。
一麾發伏鴈行出，山下掩截成重圍。
我軍免胄乞死所，承制面縛交涕洟。
逡巡下令藝者全，爭獻小技歌且吹。
其餘鼻馘放之去，東走矢液皆淋漓。
首無耳準若怪獸，不自媿恥猶生歸。
守者沮氣陷者苦，盡由主將之所爲。
地機不見欲僥勝，羞辱中國堪傷悲。
懷月來求聽琴詩因作六韻
作者：蘇舜欽
朝代：宋

正聲今遁矣，古道此焉存。
商緩知臣僭，風薰見帝尊。
雄豪尚餘勇，淡泊忽忘言。
緐極殊無閒，來長若有源。
已能通變化，直可探胚渾。
此理師應得，西風獨掩門。
戒珠寺上方
作者：蘇舜欽
朝代：宋

躋攀出上楹，疊勢與雲平。
日暮蒼煙合，秋來遠水明。
幽軒開極望，疎磬落餘清。
便有飛騰意，俄嗟俗慮縈。
揚州城南延賓亭
作者：蘇舜欽
朝代：宋

亂蟬咽咽柳霏霏，獨上危亭俯落暉。
江外山從林下見，城中人向渡頭歸。
風烟遠近思高遁，豺虎縱橫難息機。
出處兩乖空自撓，傷哉吾道欲何依。
新開湖晚霽
作者：蘇舜欽
朝代：宋

霽霞飛盡失西東，水入天光浩氣中。
籍籍輕帆一遊鳥，似乘風力上虛空。
昇陽殿故址
作者：蘇舜欽
朝代：宋

昔在開元中，此名昇陽殿。
西通大明宮，夾道直如箭。
至尊黄金輿，乘春日幸宴。
翠嬪戛鐘鼓，歡呼奏新徧。
巧舞風燕翻，妖歌露鶯囀。
酒光射錦幄，上下花會炫。
雕盤堆緐英，豔粉弱自戰。
天歡日無窮，臣諫莫敢獻。
樂極哀繼之，在理亦可見。
胡來塞宮闕，腥羶污香薦。
縱火寢廟平，揮戈君臣迸。
庸嗣忽前醜，泚巢更禍亂。
冉冉竟覆亡，返爲耕牧便。
瓦礫雖費犂，土壤頗肥衍。
蓋由殺人多，膏血浸漬遠。
髑髏今成堆，皆昔燕趙面。
每因鉏耨時，數得寶玉片。
今秋雨澤多，穀穗密如辮。
農惟喜豐稔，吾獨閔遷變。
不有失德君，焉爲穡夫佃。
大國尚如此，小人易流轉。
道德可久長，作詩將自勸。
春日感懷
作者：蘇舜欽
朝代：宋

微物亦生輝，輕風弄客衣。
花閑情脈脈，蝶煖喜霏霏。
望國勳名晚，傷時歲月飛。
淹留伴猿鳥，何日片帆歸。
春日懷舊遊
作者：蘇舜欽
朝代：宋

羈旅怯春風，風光上國同。
情如花有約，愁與酒相攻。
雨外傷飄燕，樓頭羨去鴻。
西郊遊冶地，誰復醉芳叢。
春日晚晴
作者：蘇舜欽
朝代：宋

人言春雨好，更好晚來晴。
樹色通簾翠，烟姿著物明。
得泥初燕喜，避弋去鴻輕。
誰見危欄外，斜陽盡眼平。
春晚
作者：蘇舜欽
朝代：宋

紛紛從此見花殘，已覺長繩繫日難。
樓上有愁春不淺，小桃風雨凭闌干。
春暮初晴自御宿川之華嚴寺
作者：蘇舜欽
朝代：宋

春暮曾無屬物心，野行聊得據鞍吟。
路經廢苑情通古，水遶蒼山意共深。
殘日花間浮暖豔，斷雲樓外卷輕陰。
騷人自昔傷鶗鴂，休苦風前送好音。
春睡
作者：蘇舜欽
朝代：宋

別院簾昏掩竹扉，朝酲未解接春暉。
身如蟬蛻一榻上，夢似楊花千里飛。
嗒爾暫能離世網，陶然直欲見天機。
此中有德堪爲頌，絕勝人間較是非。
晚出潤州東門
作者：蘇舜欽
朝代：宋

京口古雄處，昔年嘗此過。
風流看石獸，人事共江波。
河轉路疑盡，日斜山更多。
城樓鬰天半，回首恣吟哦。
晚意
作者：蘇舜欽
朝代：宋

晚色微茫至，前山次第昏。
羸牛歸徑遠，宿鳥傍檐翻。
盤喜黄粱熟，杯餘白酒渾。
田家雖澹薄，猶得離塵喧。
晚泊龜山
作者：蘇舜欽
朝代：宋

南灣晚泊一徘徊，小徑山間佛寺開。
石勢向人森劍戟，灘光和月瀉瓊瑰。
每傷道路銷時序，但屈心情入酒盃。
夜籟不喧羣動息，長吟聊以寄餘哀。
暑中閑詠
作者：蘇舜欽
朝代：宋

嘉果浮沈酒半醺，床頭書冊亂紛紛。
北軒涼吹開疎竹，卧看青天行白雲。
暑景
作者：蘇舜欽
朝代：宋

溽暑倦幽齋，縱橫書亂堆。
風多應秀麥，雨密不黄梅。
乳燕並頭語，紅葵向背開。
吟餘晴月上，凉思入尊罍。
有客
作者：蘇舜欽
朝代：宋

有客論時事，相看各慘然。
蠻夷殺郡將，蝗蝻食民田。
蕭瑟心空遠，徘徊志自憐。
何人同國恥，餘憤落樽前。
望太湖
作者：蘇舜欽
朝代：宋

杳杳波濤閱古今，四無邊際莫知深。
潤通曉月爲清露，氣入霜天作暝陰。
笠澤鱸肥人膾玉，洞庭柑熟客分金。
風烟觸目相招引，聊爲停橈一楚吟。
望秦陵
作者：蘇舜欽
朝代：宋

雄心雖蓋世，竟亦棄羣臣。
役重傾天下，時危啟聖人。
石麟空舉首，銀海罷流春。
隴闕今無復，應深行路塵。
杭州巽亭
作者：蘇舜欽
朝代：宋

公自登臨闢草萊，赫然危構壓崔嵬。
凉翻簾幌潮聲過，清入琴尊雨氣來。
疇昔江山何處好，生平懷抱此中開。
東南地本多幽勝，此向東南特壯哉。
松江長橋未明觀漁
作者：蘇舜欽
朝代：宋

曙光東向欲朧明，漁艇縱橫映遠汀。
濤面白煙昏落月，嶺頭殘燒混疎星。
鳴根莫觸蛟龍睡，舉網時聞魚鼈腥。
我實宦遊無況者，擬來隨爾带笭箵。
某爲世所棄困居於蘇平生交遊過門不顧長安侍讀葉丈不以秦吳之遠高下之隔閔此窮悴特貺以詩然韻險句奇不可攀續仰酬高誼强抉蕪音
作者：蘇舜欽
朝代：宋

公鎮西都擁劇權，遠嗟窮苦寄新篇。
氣雄迥出關河外，句險空驚魚鳥前。
玉帳夜嚴兵似水，茅齋春靜草如烟。
才愚榮悴皆殊絕，自笑相酬更斐然。
楊子江觀風浪
作者：蘇舜欽
朝代：宋

晚至瓜州渡，擊舟泊西灣。
日落暴風起，大浪得縱觀。
憑凌積石岸，吐吞天外山。
霹靂左右作，雪灑六月寒。
吁嗟至柔物，威壯不可干。
若爲神龍憑，氣勢非一端。
大艦失所操，翻覆如轉丸。
高山雖有路，轍險馬足酸。
居朝號安逸，重祿多憂患。
爭得清靜交，共騎雙翔鸞。
矯翅入赤霄，不見此險難。
奈何蚩蚩眾，共處天壤間。
因知古聖人，立法萬世安。
濟川作舟梁，鑄鼎窮神姦。
朝廷布禮度，粲粲莫可刪。
後來漸破壞，所向行路難。
兇邪得騁志，物命遭摧殘。
視此念古昔，杖藜空盤桓。
楚天
作者：蘇舜欽
朝代：宋

楚天遥望每長嚬，宋玉襄王盡作塵。
不作瑶姬歌入夢，更爲雲雨待何人。
檢書
作者：蘇舜欽
朝代：宋

煩心思所持，屏事入小閣。
踾撲下塵梁，侈哆張敗笈。
雨爛百數番，蟲食三四筴。
軒昂醉墨鬧，纖悉新書雜。
魚子或破碎，蠶兒尚狎恰。
快心伯長文，跋尾清臣搨。
幼辭反知進，故句時自愜。
墜亡多玩愛，存聚必券帖。
疎密交及戚，前後生與𣩄。
誨束儼父師，寒暑怖兒妾。
謔浪笑忽還，私暱情再接。
愴事涕涔涔，憫時歎𠴲𠴲。
一餉誠寂寞，千里遽會合。
遊心到句甬，開眼見苕霅。
京華歷歷復，節物怱怱涉。
恍爾驚異方，遁去乃幾臘。
回頭厭襞積，舉體覺疲薾。
東閣聊欠伸，夢斷風一颯。
次韻和師黯寄王耿端公
作者：蘇舜欽
朝代：宋

嫉惡曾收柱後冠，淹淪今未復榮班。
青雲失路初心遠，白雪盈簪壯志閑。
廄馬尚嘶驄奮迅，篋衣猶曝繡斕斑。
風流縣尹多才思，時寄篇章與解顔。
水調歌頭
作者：蘇舜欽
朝代：宋

瀟灑太湖岸，淡佇洞庭山。魚龍隱處，煙霧深鎖渺彌間。方念陶朱張翰，忽有扁舟急槳，撇浪載鱸還。落日暴風雨，歸路繞汀灣。丈夫志，當景盛，恥疏閒。壯年何事憔悴，華髮改朱顏。擬借寒潭垂釣，又恐鷗鳥相猜，不肯傍青綸。刺棹穿蘆荻，無語看波瀾。
水輪聯句
作者：蘇舜欽
朝代：宋

痛矣真源喪，紛紜物象來。
水輪今若此，此事亦宜哉。
上下車交輻，周旋斗轉魁。
咸淵日微墮，仙窟月初開。
旁柅從爲用，垂絙重亦回。
枘多初不曉，機密暗相該。
圃外滄浪洩，庭間霹靂摧。
玉飛千仞表，纓挂九泉隈。
翻覆殊難定，牽連巧自媒。
建瓴今比速，抱甕此相哀。
平眡曾無覺，深窺遂可猜。
團團釋子壁，軋軋雁王臺。
解見陶埏運，寧觀將轂推。
造端原有發，汲用始知材。
本異道家意，定遭怡士咍。
轉圓非雅具，欹器有深災。
持滿忘前監，相傾自下催。
流風無以復，視此一裴回。
永叔石月屏圖
作者：蘇舜欽
朝代：宋

日月行上天，下照萬物根。
向之生榮背則死，故爲萬物生死門。
東西兩交征，晝夜不蹔停。
胡爲虢山石，留此皎月痕常存。
桂樹散疎陰，有若圖畫成。
永叔得之不能曉，作歌使我窮其原。
或疑月入此石中，分此二曜三處明。
或云蟾兔好溪山，逃遁出月不可關。
浮波穴石恣所樂，嫦娥孤坐初不覺。
玉杵夜無聲，無物來擣藥。
嫦娥驚推輪，下天自尋捉。
繞地掀江蹋山岳，二物驚奔不復見。
留此玉輪之迹在青壁，風雨不可剝。
此說亦詭異，予知未精確。
物有無情自相感，不間幽微與高邈。
老蚌向月月降胎，海犀望星星入角。
彤霞爍石變靈砂，白虹貫巖生美璞。
此乃西山石，久爲月照著。
歲久光不滅，遂有團團月。
寒輝籠籠出輕霧，坐對不復嗟殘缺。
蝦蟇縱汝惡觜吻，可能食此清光沒。
玉川子若在，見必喜不徹。
此雖隱石中，時有靈光發。
土怪山鬼不敢近，照之僵仆肝腦裂。
有如君上明，下燭萬類無遁形，光豔百世無虧盈。
淮上喜雨聯句
作者：蘇舜欽
朝代：宋

江淮經歲旱，春暮忽然雨。
亂點踰廣津，散灑入原土。
萬物氣稍蘇，厲妖莫能聚。
羣山洗故塵，紫翠坐可數。
昏如籠纖紗，媚若隱紺縷。
碧瓦南崦中，重疊出迥覩。
扁舟凌空飛，白鳥入煙舞。
遥林動新滋，顔色若可取。
碧草弄微芳，低昂欲來語。
緐聲過沙頭，上下謳啞櫓。
濃澹新畫成，快愜久病愈。
念此時多虞，豈得歲少阻。
焦心閔疲農，虛口待香稌。
縣吏事兇貪，氣若解縛虎。
惟於縱誅斂，乃能奮怒武。
青天雖云明，疑不照艱苦。
此時忽霶霈，知有神物主。
不然諸蒼生，性命委草莽。
本蹷邦豈寧，皮去毛安附。
歌此告巨公，行當視前古。
淮中晚泊犢頭
作者：蘇舜欽
朝代：宋

春陰垂野草青青，時有幽花一樹明。
晚泊孤舟古祠下，滿川風雨看潮生。
淮中風浪
作者：蘇舜欽
朝代：宋

春風如怒虎，掀浪沃斜暉。
天闊雲相亂，汀遥鷺共飛。
冥冥走陰氣，凜凜挫陽威。
難息人間險，臨流涕一揮。
淮亭小飲
作者：蘇舜欽
朝代：宋

山氣復清淮，亭臨亂石開。
旅愁無處避，春色爲誰來。
酒賴啼鶯送，歌隨去雁哀。
相携聊一醉，休使壯心摧。
清軒
作者：蘇舜欽
朝代：宋

誰鑿幽軒刮眼清，湖中嘉處更禪扃。
龍聽夜講寒生席，鷗伴晨齋暖戲庭。
水月澄明應作觀，雲山濃淡自開屏。
我公亦爲留奇句，此地人間合有靈。
湘公院冬夕有懷
作者：蘇舜欽
朝代：宋

去年急雪灑窗夜，獨對殘燈觀陣圖。
今夕悲風撼軒竹，又來開卷擁寒爐。
禪房瀟灑皆依舊，世路崎嶇有萬殊。
滄浪亭
作者：蘇舜欽
朝代：宋

一逕抱幽山，居然城市間。
高軒面曲水，脩竹慰愁顔。
迹與豺狼遠，心隨魚鳥閑。
吾甘老此境，無暇事機關。
滄浪懷貫之
作者：蘇舜欽
朝代：宋

滄浪獨步亦無悰，聊上危臺四望中。
秋色入林紅黯澹，日光穿竹翠玲瓏。
酒徒漂落風前燕，詩社調零霜後桐。
君又暫來還徑去，醉吟誰復伴衰翁。
滄浪觀魚
作者：蘇舜欽
朝代：宋

瑟瑟清波見戲鱗，浮沈追逐巧相親。
我嗟不及羣魚樂，虛作人間半世人。
滄浪靜吟
作者：蘇舜欽
朝代：宋

獨遶虛亭步石矼，靜中情味世無雙。
山蟬带響穿疎戶，野蔓盤青入破窗。
二子逢時猶死餓，三閭遭逐便沈江。
我今飽食高眠外，惟恨醇醪不滿缸。
滕子京哀辭·其一
作者：蘇舜欽
朝代：宋

雲霓收壯氣，星象卷英魂。
賢去人何賴，才亡世不尊。
論兵虛玉帳，問俗失朱轓。
自爲知音絕，低回慟寢門。
滕子京哀辭·其二
作者：蘇舜欽
朝代：宋

忠義平生事，聲名夷翟聞。
言皆出諸老，勇復冠全軍。
冥莫知誰主，賢愚豈更分。
江頭送丹旐，哭向九華雲。
滯舟
作者：蘇舜欽
朝代：宋

落照滿長河，流水暖沖融。
中有鳧鶩羣，上下隨和風。
捕魚沒淺浦，矯翅入紫空。
嬉遊意自得，肯顧冥冥鴻。
伊余何所適，舟滯數見窮。
十步九暗灘，咫尺不可通。
獠工裂吻噪，捨檝將何從。
巨絙挽屢斷，有如拔山峯。
夕憂寇盜至，蹶弩映岸叢。
徊徨但搔首，歎息無所容。
曾無鳥禽樂，虛在人曹中。
演化琴德素高昔嘗供奉先帝聞予所藏寶琴而揮弄不忍去因爲作歌以寫其意云
作者：蘇舜欽
朝代：宋

雙塔老師古突兀，索我瑶琴一揮拂。
風吹仙籟下虛空，滿坐沈沈竦毛骨。
按抑不知聲在指，指自不知心所起。
節奏可盡韻可收，時於疎澹之中寄深意。
意深味薄我獨知，陶然直到羲皇世。
曲終瞑目師不言，忽言昔常奉至尊。
祥符天子政多暇，詔求絕藝傳中閽。
紫宸仗退霜日紅，隨鞭入對蓬萊宮。
平戎一弄沃舜聰，貂璫壁立亦動容。
紫蘭之袍出禁府，聲華一日千門通。
今來老病卧澤國，賞音不遇前事空。
一雙玉鶴天上飛，人間但見枯死桐。
幸逢寶器愜心手，因聲感舊涕灑胸。
顧我踟躕不忍去，將行更欲留悲風。
潁川留別王公輔
作者：蘇舜欽
朝代：宋

得罪身去國，犯寒挽孤舟。
親友祭我去，乃獨與子遊。
子實飽文義，辭閩入中州。
氣勁恥苟合，半歲爲我留。
我窮不相棄，同載適宛丘。
在困見人情，此意不可醻。
解携春波上，會合知何秋。
無錫惠山寺
作者：蘇舜欽
朝代：宋

寺古名傳唐相詩，三伏奔迸予何之。
雲山相照翠會合，殿閣對走凉參差。
清泉絕無一塵染，長松自是拔俗姿。
二邊羌胡日鬭格，釋子宴坐殊不知。
獨步遊滄浪亭
作者：蘇舜欽
朝代：宋

花枝低敧草色齊，不可騎入步是宜。
時時携酒祗獨往，醉倒唯有春風知。
獨遊曹氏園館因寄伯玉
作者：蘇舜欽
朝代：宋

去年把酒共徘徊，今日尋幽獨此來。
竹密似嫌閑客入，梅含應待主人開。
贊謀盛府方投刃，捍患長隄正展才。
早晚得歸如舊約，伴君池上倒尊罍。
獨遊輞川
作者：蘇舜欽
朝代：宋

行穿翠靄中，絕澗落疎鐘。
數里踏亂石，一川環碧峯。
暗林麋養角，當路虎留蹤。
隱逸何曾見，孤吟對古松。
獨酌
作者：蘇舜欽
朝代：宋

一酌澆腸俗慮奔，鷃微鵾大豈堪論。
楚靈當日能知此，肯入滄江作旅魂。
獵狐篇
作者：蘇舜欽
朝代：宋

老狐宅城隅，涵養體豐大。
不知窟穴處，草木但掩藹。
秋食承露禾，夏飲灌園派。
暮夜出旁舍，雞畜遭橫害。
晚登埤堄鳴，呼吸召百怪。
或爲嬰兒啼，或變豔婦態。
不知幾十年，出處頗安泰。
古語比社鼠，蓋亦有恃賴。
邑中年少兒，耽獵若沈瘵。
遠郊盡雉兔，近水殲鱗介。
養犬號青鶻，逐獸馳不再。
勇聞此老孤，取必將自快。
縱犬索幽邃，張人作疆界。
茲時頗窘急，迸出赤電駭。
羣小助呼嗥，奔馳數顛沛。
所向不能入，有類狼失狽。
鉤牙咋巨顙，髓血相潰沫。
喘叫遂死矣，爭觀若期會。
何暇正丘首，腥臊滿蓬艾。
數穴相穿通，城堞幾隳壞。
久縱此兇妖，一旦果禍敗。
皮爲榻上藉，肉作盤中膾。
觀此爲之吟，書以爲警戒。
瓦亭聯句
作者：蘇舜欽
朝代：宋

陰霜策策風呼虓，羌賊膽開兇燄豪。
赤膠脆折乳馬健，漢野秋穟黄雲高。
驅先老尩伏壯黠，裹以山壑鬼莫招。
烽臺屹屹百丈起，但報平安摇桔槹。
喜聞羸師入吾地，主將踴躍士惰驕。
神鋒前揮擁勝勢，橫陣立敵俱奔逃。
不知餌牽落檻穽，一麾發伏如驚飆。
重圍八面鳥難度，相顧無路惟青霄。
地形窄束甲刺骨，眥裂不復能相鏖。
棄兵衮衮今不殺，部曲易主無纖囂。
慟哭皇天未厭禍，空同無色勁氣消。
狂童得志賤物命，隴上盤馬爲嬉遨。
蒼皇林間健兒婦，翦紙瀝酒呼嗸嗸。
將軍疾趨占葬地，年年載柩爭咸崤。
朝廷不惜好官爵，絳蠟刻印埋蓬蒿。
三公悲吟困數敗，車上輕重如鴻毛。
白衣壯士氣塞腹，憤勇不忍羞本朝。
重瞳三顧可易得，亮輩本亦生吾曹。
窮居哀勞厭咄咄，歲月奔激朱顔凋。
當年請行大明下，今日頹墮思南巢。
陽羨溪光逗蒼玉，尺半健鯽煙中跳。
便欲買田學秧稻，不復與世爭錙毫。
奈何三世奉恩澤，肯以軀命辭枯焦。
以知出處繫大義，一飯四顧情如燒。
賀蘭磨劍河飲馬，頸繫此賊期崇朝。
歸來天下解倒掛，玉色藹藹宸歡饒。
筆傾江河紙雲霧，歎傾天業包陶姚。
留題樊川李長官莊
作者：蘇舜欽
朝代：宋

社曲東邊風物幽，我來繫馬獨淹留。
門前翠影山無數，竹下寒聲水亂流。
酒壓新塵常得醉，花開番次不知秋。
主公堆案縈官事，早晚歸來今白頭。
病中得杜丞相見寄詩感而有作
作者：蘇舜欽
朝代：宋

易毀唯遷客，難諧是俗情。
愁多怯秋夜，病久厭人生。
委順聞之舊，衰羸見者驚。
新詩如接侍，吟罷涕淋纓。
病起
作者：蘇舜欽
朝代：宋

吳天摇落奈愁何，病起風前白髮多。
爭得松江變醇酒，拍浮終日恣酣歌。
秀州城外九里有竹樹小橋予十八年前與友人解晦叔飲別於此今過之景物依然而解生已亡悲嘆不足復成小詩
作者：蘇舜欽
朝代：宋

當年共醉此橋邊，道舊狂歌至暮天。
得句旋題新竹上，移舟還傍亂花前。
君埋塵土骨應化，我逐風波心欲燃。
落日長號感人事，沙頭寂寞上漁船。
秀州通越門外八九里臨水多佳木茂樹以便風不得停舟一賞愴然爲詩
作者：蘇舜欽
朝代：宋

密樹重蘿覆水光，珍禽無數語琅琅。
驚帆瞥過如飛鳥，回首風煙空斷腸。
秋夕懷南中故人
作者：蘇舜欽
朝代：宋

向夕依闌念昔遊，蕭條節物更他州。
池平不動天深碧，月色無情人獨愁。
千里江山幽信絕，一場風露敗荷秋。
征鴻急急知何事，斷續哀鳴過不休。
秋夜
作者：蘇舜欽
朝代：宋

新秋積雨後，夜聞蚯蚓聲。
似爭絡緯緐，不讓蟋蟀清。
嗟爾微陋物，身與土壤并。
藐然本無心，天時使之鳴。
空庭雜槀木，亦能感人情。
老蛟蟄污泥，寂默不自驚。
一旦走霹靂，飛雨洗八紘。
幽蟠孰可聞，自有濟物誠。
歲若弗大旱，此志豈妄行。
秋宿虎丘寺數夕執以詩見貺因次元韻
作者：蘇舜欽
朝代：宋

生事飄然付一舟，吳山蕭寺且淹留。
白雲已有終身約，醁酒聊驅萬古愁。
峽束蒼淵深貯月，巖排紅樹巧裝秋。
徘徊欲出向城市，引領烟蘿還自羞。
秋懷
作者：蘇舜欽
朝代：宋

年華冉冉催人老，風物蕭蕭又變秋。
家在鳳皇城闕下，江山何事苦相留。
秋曉聞鶴唳一聲
作者：蘇舜欽
朝代：宋

落月銜栖露乍零，竹間孤唳入青冥。
未知蟋蟀緣何事，牀下微吟不暫停。
秋雨
作者：蘇舜欽
朝代：宋

陰風攪林壑，驟雨到江湖。
白日不覺沒，緐雲何處無。
樓吟凉筆硯，溪夢亂菰蒲。
聞說京華盛，污泥入敝廬。
竹軒
作者：蘇舜欽
朝代：宋

君與我同好，數過我不窮。
對之酌綠酒，又爲鳴絲桐。
作詩寫此意，韵和霜間鐘。
清篇與翠榦，歲久日益穠。
惜哉嵇阮放，當世已不容。
吾儕有雅尚，千載挹高蹤。
答仲儀見寄
作者：蘇舜欽
朝代：宋

前歲京都吏議諠，勁弓摧翮兩連翩。
男兒窮困終歸道，世路傾危自有天。
雲壑已通塵外意，茅齋仍得日高眠。
寄聲吾舅無相念，今作江湖九館仙。
答和叔春日舟行
作者：蘇舜欽
朝代：宋

幽人漂泊興無窮，弄水尋花處處同。
春入水光成嫩碧，日勻花色變鮮紅。
靜中物象知誰見，閑極情懷覺道充。
寄語悠悠莫疑我，五湖今作狎鷗翁。
答子履
作者：蘇舜欽
朝代：宋

塌翼下層雲，飄然江漢濆。
蒼蠅休聚謗，白鳥已爲羣。
銀鯽晨烹美，松醪夜酌醺。
生平同得失，此日又逢君。
答宋太祝見贈
作者：蘇舜欽
朝代：宋

窮冬三日雪，旅腸迫枯餓。
不免東郭行，難效袁安卧。
我謁故所宜，君來無乃左。
復貺長句詩，如留萬金貨。
恣睢莫能名，豪橫不可挫。
怒奔時旁出，力翥復下墮。
使人但驚絕，欲斷誰敢作。
況君名家駒，少小聲已播。
丈夫氣剛精，不必在長大。
譬如利錐末，所向物已破。
余資本滯濁，既壯困家禍。
區區走俗格，僅若螘循磨。
詩枯實零丁，文僻又坎坷。
翹然當路人，顧我甚涕唾。
雅意返願交，得無自卑涴。
俛首已內傾，撫躬輒私賀。
無以答高誼，胸中强搜羅。
披豁聊短篇，安足謂酬和。
莞爾當棄投，毋留重吾過。
答梅聖俞見贈
作者：蘇舜欽
朝代：宋

自嗟處身拙，與世嘗齟齬。
至於作文章，實亦少精趣。
低摧朝市間，所向觸謗怒。
夫子興眾殊，琢飾貺佳句。
將然紙上動，讀畢恐飛去。
自覺異平居，恍忽忘世故。
迥如出泥塗，熏滌失臭污。
衣之青霞裾，飲以紫蕊露。
輶軒駕飛黄，蹀躞上夷路。
古貴知者稀，流俗豈足顧。
雅意雖可珍，三復未敢報。
退慚百不堪，尚恐君悔誤。
答章傅
作者：蘇舜欽
朝代：宋

廢官旅吳門，迹與世俗掃。
構亭滄浪間，筑室喬樹杪。
窮徑交聖賢，放意狎魚鳥。
志氣內自充，藜藿日亦飽。
不圖名利場，有士同所好。
南閩章其氏，傅名字傳道。
清晨闖予門，疎爽見姿表。
大篇隨自出，爛熳風力老。
安敢當所褒，讀之俗驚倒。
開軒延與語，指亦有深到。
半生蹋京塵，識子恨不早。
扶疎珊瑚枝，本不自雕巧。
當珍玉府中，何故委衰草。
秋風還故鄉，無或歎枯槁。
貴富烏足論，令名當自保。
維舟野步呈子履
作者：蘇舜欽
朝代：宋

白日出高岡，遠野春氣動。
倉鳩鳴相懽，幽草色已弄。
繫舟大何曲，登步目一縱。
逍遥玩物華，所樂與君共。
已忘竄逐傷，但喜懷抱空。
古人負才業，未必爲世用。
吾儕性疎拙，擯棄安足痛。
四顧不見人，高歌免驚眾。
老萊子
作者：蘇舜欽
朝代：宋

常羨老萊子，七十親不衰。
颯然雙白鬢，尚服五綵衣。
戲游日膝下，弄物心熙熙。
或時暫僕跌，輒作嬰兒啼。
清朝萬鐘祿，不肯賣片時。
人生有此樂，何暇外慕爲。
伊余生不造，才壯蒼天虧。
搏膺念之子，歎詠形諸詩。
想象且三復，苦血下交頤。
聞京尹范希文謫鄱陽尹十二師魯以黨人貶郢中歐陽九永叔移書責諫官不論救而謫夷陵令因成此詩以寄且慰其遠邁也
作者：蘇舜欽
朝代：宋

朝野蔚多士，衮然良可羞。
伊人秉直節，許國有深謀。
大議摇巖石，危言犯采旒。
蒼黄出京府，憔悴謫南州。
引黨俄嗟尹，移書遽竄歐。
安慙言得罪，要避曲如鉤。
郢路幾束馬，荆川還泝舟。
傷心眾山集，舉目大江流。
遠動家公念，深貽壽母憂。
橫身罹禍難，當路積仇讎。
衛上寧無術，亢宗非所優。
吾君思正士，莫賦畔牢愁。
興慶池
作者：蘇舜欽
朝代：宋

餘潤漲龍渠，疏溜連清滻。
助曉遠昏山，浮秋明刮眼。
漁歸別浦閑，鴈下滄波晚。
岸北有高臺，離魂蕩無限。
舟中感懷寄館中諸君
作者：蘇舜欽
朝代：宋

扁舟迎春色，東下淮楚鄉。
側身風波地，回首英俊場。
顧我本俗材，百事無一長。
濫迹入冊府，舉動初不皇。
乍脫泥滓底，稍見日月光。
峻閣鬰前起，隱嶙天中央。
春風花竹明，曉雨宮殿凉。
溢目盡圖史，接翼皆鸞凰。
明窗置刀筆，大案羅縑緗。
文字雖幼學，鈍庸今廢忘。
不能溫舊習，考古評興亡。
靦顔於其間，汗下如流漿。
徒然日飽食，出入隨羣行。
朝廷比多事，亦合强激昂。
況有詔書在，爛然貼北牆。
奮舌說利害，以救民膏肓。
不然棄硯席，挺身赴邊疆。
喋血鏖羌戎，胸膽森開張。
彎弓射攙槍，躍馬埽大荒。
功勳入丹青，名迹萬世香。
是亦丈夫事，不爲鼠子量。
數事皆不能，徒只飽腹腸。
有如鳧鴈兒，唼喋守稻粱。
歲月今逝矣，齒摇髮已蒼。
於時既無益，自合早退藏。
諸君天下選，才業吁異常。
顧當發策慮，坐使中國强。
蠻夷不敢欺，四海無災殃。
莫效不肖者，所向皆荒唐。
又不耐羞恥，但欲歸滄浪。
濡毫備歌詠，仰首看翱翔。
舟中稍無事，思念益以詳。
恨無一稜田，可以足糟糠。
出處皆未决，語默兩弗臧。
莽不知所爲，大叫欲發狂。
作詩寄諸君，鄙懷實所望。
舟至崔橋士人張生抱琴携酒見訪
作者：蘇舜欽
朝代：宋

晚泊野橋下，暮色起古愁。
有士不相識，通名叩余舟。
鏗鏗語言好，舉動亦風流。
自鳴紫囊琴，瀉酒相獻酬。
余少在仕宦，接納多交游。
失足落坑穽，所向逢弋矛。
不圖田野間，佳士來傾投。
山林益有味，足可銷吾憂。
舟行有感
作者：蘇舜欽
朝代：宋

忽忽賞節物，區區何所歸。
天陰鳥自語，水落岸生衣。
客況知誰念，人生與願違。
東風百花發，獨採北山薇。
若神棲心堂
作者：蘇舜欽
朝代：宋

予心充塞天壤間，豈以一物相拘關。
放然一物無不有，遂得此身相與閒。
上人搆堂號棲心，不欲塵累相追攀。
冷灰槀木極潰敗，雖有善迹輒自刪。
予嘗浩然無所撓，與子異指亦往還。
卷舒動靜固有道，期於達者誠非艱。
苦調
作者：蘇舜欽
朝代：宋

陰闇必有鬼，高明者惟天。
鑒應未始忽，冥理有後先。
姦兇喜欺罔，放意快目前。
虎狼嚼生人，自適甘且鮮。
烈士共劍起，忿髮如危絃。
人理已不勝，神報豈泯然。
驚呼徹上帝，灑血透九泉。
捫舌不敢語，咄咄徒自憐。
薦福塔聯句
作者：蘇舜欽
朝代：宋

踴甓皇都壯，盤基紫宙雄。
山河供遠目，簷戶發高風。
梯險三休上，輪開一氣中。
門當谷子午，影落陌西東。
韻鐸翻天籟，危觚駐夕紅。
仙聆悲下俗，仰面識長空。
絕若神擠至，深疑壑暗通。
人寰如蟻垤，身世甚秋蓬。
歎息興亡地，沈吟製作工。
清思抱明月，狂欲把飛鴻。
去矣登臨興，巍乎是造化功。
凉襟當爽塏，幽意入鴻濛。
頭角峯如揖，丹青樹不同。
城郭回迤邐，閣殿失穹隆。
可使孤懷放，胡爲萬恨然。
何當得壯士，提取出塵籠。
藍田悟真寺作
作者：蘇舜欽
朝代：宋

旅食長安城，迴遑奔走無停行。
清懷壯抱失素尚，胸中堆積塵土生。
偷閒得至玉峯下，爲聞悟真之寺之嘉名。
杖邛赤脚渡藍水，細流激激心骨清。
仰看蒼山高峯旁，白雲明滅藏日光。
行人遥指置寺處，正在白雲之中央。
逡巡緣棧更險絕，攀蘿捫壁隨低昂。
朋行咫尺乃相失，已與雲霧相翱翔。
時聞啼鳥如吹竹，數步一休還縱目。
行行未知高則危，下視昏煙覆平陸。
滿巖佳樹尤樸樕，赫赤如霞間濃綠。
是時八月初，路旁已見芬芬菊。
貪奇戀景不知倦，側睥又復心瑟縮。
神魂飛下大壑幽，定省移時進雙足。
寺門高開朝日輝，丹青黯澹唐時屋。
老僧引我周遊看，且云白氏子詩乃實錄。
此詩疇昔予所聞，殷殷更向碑前讀。
按言索像今無復，惟有流泉數道如車輻。
我嫌世累欲暫居，又云此地無留宿。
殿宇之後林莽中，日暮嘗有虎豹伏。
鑿石龕邊崖至深，近有浮屠於此相棖觸。
悁心宿忿兩不解，一乃顛擠死其谷。
我聞爲之久顰蹙，此向期將避煩辱。
不爲傷生事，爭如平地隨流俗。
歎息回頭急出山，始覺全軀已爲福。
蜀士
作者：蘇舜欽
朝代：宋

蜀國天下險，奇怪生中間。
有士賈其姓，抱材東入關。
獻冊叩諫鼓，其言蔚可觀。
願以微賤軀，一得至上前。
掉舌滅西寇，畫地收幽燕。
且云太平久，兵戰無人言。
臣嘗學其法，自集數百篇。
治亂與成敗，密然不可刪。
三獻輒罷去，志屈心悲酸。
將相門戶深，欲往復見攔。
負販冒日熱，引重衝雪寒。
羈苦輦轂下，以圖晨夕餐。
如此三歲餘，夜夜抱膝歎。
義者或賑給，遂復歸巴川。
嗟乎區宇大，此徒亦已緐。
城市與巖穴，隱默孰辨旃。
幸得出自鬻，何惜置末班。
吾相柄天下，處事當幾先。
古之設爵位，蓋欲英雄躔。
次第立名級，不使智慮閑。
稍有才器者，必以祿仕牽。
所患在不出，既出那棄捐。
放蛟入大水，軀虎還深山。
失一故無害，其類莫可攀。
西軒垂釣偶作
作者：蘇舜欽
朝代：宋

曾以文章上石渠，忽因讒口出儲胥。
致君事業堆胸臆，却伴溪童學釣魚。
覽含元殿基因想昔時朝會之盛且感其興廢之故
作者：蘇舜欽
朝代：宋

在昔朝元日，千門動地來。
方隅正無事，輔相復多才。
仗下簪纓肅，天中繖扇開。
皇威瞻斗極，曙色辨崔嵬。
赤案波光卷，鳴梢殿尾回。
熊羆驅禁衛，雨露覆蘭臺。
橫賜傾中帑，窮奢役九垓。
只知營國用，不畏屈民財。
翠輦還移幸，旻天未悔災。
羣心爭困獸，回首變寒灰。
曾以安無慮，翻令世所哀。
行人看碧瓦，獨鳥下蒼苔。
雖念陵爲谷，遥知禍有胎。
青編遺迹在，此地亦悠哉。
覽照
作者：蘇舜欽
朝代：宋

鐵面蒼髯目有稜，世間兒女見須驚。
心曾許國終平虜，命未逢時合退耕。
不稱好文親翰墨，自嗟多病足風情。
一生肝膽如星斗，嗟爾頑銅豈見明。
觀放牐
作者：蘇舜欽
朝代：宋

沈沈滄淮口，植木限眾流。
啟閉固有時，出納千萬舟。
眷予懷抱昏，羈別相牽鉤。
觀此巨派注，頗覺滯悶瘳。
喧豗怒霆起，始駭久不收。
既前目眩轉，足縮不敢留。
朔雪下噴薄，散爲白霧浮。
上懸赤油幕，旁斷縹玉旒。
恐激地軸轉，人有魚鼈憂。
驚嗟勢力壯，孰謂此物柔。
吾思作至監，實以處上游。
又欲接之口，沃蕩胸中愁。
俄然漸枯涸，哮爾空泥溝。
渟滀既因人，開洩豈自由。
立間見底裏，咄哉爲爾羞。
觀煬帝寶帳
作者：蘇舜欽
朝代：宋

漢文窮相作前王，慳惜明珠不斗量。
翡翠鮫綃何所直，千裨萬補上書囊。
詔獄中懷藍田高先生
作者：蘇舜欽
朝代：宋

自嗟疏野性，不曉世塗艱。
仰首羨飛鳥，冥心思故山。
剛來投密網，誰復爲顰顔。
寄語高安素，今思日往還。
詩一首
作者：蘇舜欽
朝代：宋

崑崙氣候西時春，紫府光陰夜如曉。
來時不用五雲車，跨著清風下蓬島。
詩一首
作者：蘇舜欽
朝代：宋

滁陽太守好山水，公餘日醉羣山間。
滁峯環回秀相倚，作亭正對溪山前。
詩僧則
作者：蘇舜欽
朝代：宋

全吳氣象豪，詩思合翹翹。
風雅久零落，江山應寂寥。
會將趨古淡，先可去浮囂。
好約長吟處，霜天看怒潮。
贈釋祕演
作者：蘇舜欽
朝代：宋

高車大馬闐上京，釋曰演者何聲名。
當年余嘗與之語，實亦可喜無俗情。
作詩千篇頗振絕，放意吐出吁可驚。
不肯低心事鎸鑿，直欲淡泊趨杳冥。
落落吾儒坐滿室，共論愨若木陷釘。
賣藥得錢輒沽酒，日費數斗同醉醒。
傷哉不櫛被佛縛，不爾烜赫竈名卿。
數年不見今老矣，自說厭苦居都城。
垂頤孤坐若癡虎，眼吻開合猶光精。
雄心瞥起忽四顧，便擬擊浪東南行。
開春余行可同載，相與曠快觀滄溟。
越州雲門寺
作者：蘇舜欽
朝代：宋

翠嶂環合封白雲，中有蕭寺三爲鄰。
老松偃蹇若傲世，飛泉噴薄如避人。
蒼猿嘯斷夜月古，丹花開徧陽崖春。
盤桓數日不忍去，舟出邪溪猶慘神。
越谿懷儼老
作者：蘇舜欽
朝代：宋

擊槳轉山曲，雲間谿更深。
鳧鷗带波起，藻荇共魚沈。
上國久離意，故人相念心。
天涯逢絕景，不得對清吟。
送人還吳江道中作
作者：蘇舜欽
朝代：宋

江雲春重雨垂垂，索寞情懷送客歸。
不憤東風促行棹，羨他雙燕逆風飛。
送子履
作者：蘇舜欽
朝代：宋

一舸風前五兩飛，南遷今去別慈闈。
人生多難古如此，吾道能全世所稀。
幸有江山聊助思，莫隨魚鳥便忘歸。
君親恩大須營報，學取三春寸草微。
送安素處士高文悅
作者：蘇舜欽
朝代：宋

皇天稔巨憝，羌虜稽顯戮。
廟算忽小醜，王師數傾衄。
秦民著暴斂，慘慘生意蹙。
賊氣愈張王，鋒銳不可觸。
帷幄監前敗，降心問白屋。
尺詔下中天，公車塞章牘。
策慮盡頗牧，勇决過賁育。
先生胸臆大，經術內自足。
逸韻脫滓塵，素節抱冰玉。
獨恥論兵戰，因時射君祿。
不唯吾志乖，亦使王道局。
放懷但文史，散髮自溪谷。
近臣上薦書，天子渴高躅。
旌帛三及門，不免至京轂。
萬鍾非所好，大議戛鈞軸。
孤鸞入紫煙，網罟安可束。
天風萬里長，沆瀣朝滿腹。
更期下翔集，以爲蒼生福。
送家靜及第後赴官清水
作者：蘇舜欽
朝代：宋

幾年塵土客京華，一日春乘犯斗槎。
夢好夜歸全蜀道，眼明朝宴上林花。
白頭佐邑非爲晚，藍綬還鄉亦可誇。
況有雄圖看悟主，莫傷孤宦向天涯。
送張統尉嘉禾
作者：蘇舜欽
朝代：宋

濯濯桂枝郎，尉邑上攜李。
青衫未足榮，蘭衣應自喜。
威聲入萑蒲，吟思發山水。
美才仕云初，令聞當日起。
送張行之越
作者：蘇舜欽
朝代：宋

五雲寺下石橋邊，六月谿風灑面寒。
今正炎天君獨往，松閒尋我舊題看。
送施秀才
作者：蘇舜欽
朝代：宋

賤生罹兇喪，日與死亡逼。
羈孤困猜嫌，動步畏蛇蜮。
之子脫俗情，平生未相識。
足繭千里來，顧我喜顔色。
衣裘風霜凋，顔髮塵土蝕。
開席揖之坐，意勤語腷塞。
徐徐動辭氣，突兀露胸臆。
紺囊出文章，發覆見寶璧。
自羞無所有，曷以報相德。
告行東風前，花草正狼籍。
又無一尊酒，澆沃慰遠客。
扁舟下長淮，企立空歎息。
送李冀州詩
作者：蘇舜欽
朝代：宋

冠蓋傾動車馬稠，都門曉送李冀州。
冀州綠髮三十一，𧽼𧽼千騎居上頭。
眼如堅冰靦河月，氣勁倢鶻橫清秋。
不爲膏粱所汩沒，直與忠義相沈浮。
干戈未定民力屈，此行正解天子憂。
男兒勝衣志四海，實恥坐得萬戶侯。
斾旌明滅朔野闊，笳鼓凄斷邊風愁。
孤雲南飛莫回首，下有慈親雙淚眸。
自古忠孝不兩立，功名及時乃可收。
眾人刮目看能事，著鞭無爲儒生羞。
送李生
作者：蘇舜欽
朝代：宋

李生以病廢，東入徂徠峯。
志氣尚突兀，形骸已龍鍾。
男兒生世間，有如絕壑松。
誤爲風雷傷，不與匠石逢。
哀哉千尺榦，摧折似秋蓬。
送杜密學赴并州
作者：蘇舜欽
朝代：宋

維帝私明哲，遥遥世可論。
風流擅南國，文采續高門。
才美趨賢路，名雄出帝閽。
雍容初入幕，烜赫已開藩。
黠吏腹心潰，疲民襦袴溫。
讞刑曾攬轡，按俗亦飛軒。
倚注宸襟切，淹回物論喧。
朔區官益峻，憲府望彌尊。
除弊朝之急，于時孰肯言。
議高心不撓，補外眾爲冤。
西雍新恩重，中臺故事存。
政行殊有體，化洽密無痕。
尺詔來丹扆，雙符換太原。
具裝明晚野，大旆卷朝暾。
惠愛留關輔，風威入塞垣。
安車行急召，想望慰元元。
送梁子熙聯句
作者：蘇舜欽
朝代：宋

大榮大辱，能生死人。
二物不並，以撓厥真。
之子病悶，腸如車輪。
勞憂到母，餓寒著身。
世俗鹵莽，輒置莫親。
文彩光豔，伏不得伸。
悽吟哀號，酸入四鄰。
夜計破午，若燕若秦。
腹憤軋軋，胸奇陳陳。
淮國晚嶺，吳渠春津。
去謝夙藴，歸逢故辛。
雌火在丑，刮鑿遯屯。
駕風鞭霆，以脫凡鱗。
送王楊庭著作宰巫山
作者：蘇舜欽
朝代：宋

蘭臺舊漫郎，爲邑上瞿唐。
地僻風煙古，公餘日景長。
江聲通白帝，山勢入青羌。
落筆多佳句，時應滿錦囊。
送閔永言赴彭門
作者：蘇舜欽
朝代：宋

鄙性背時向，處世介且迂。
自固以爲節，人皆指爲愚。
少年宦京邑，與眾頗異涂。
一朝被放棄，漂然落江湖。
江湖信美矣，心迹抑更孤。
永言金閨彥，器識當世無。
機發弦上矢，辯走盤中珠。
高風樂溪山，恥與勢利趨。
殊科二十年，不肯仕京都。
顧我窮悴者，一笑情相於。
日日奉杯宴，但覺懷抱攄。
瓊琚照坐席，內顧瓦礫粗。
未飲心自醉，相對氣已舒。
得忘羈旅憂，蓋以道義俱。
雲間宿古寺，花下招歌姝。
勝境尋已徧，賞心未嘗孤。
璽書趣赴治，候吏擁舳艫。
秋風卷在旆，喧喧指東徐。
郊亭對別酒，我獨增悲吁。
人生大塊間，氣類有萬殊。
賢愚各有合，惟予邈無徒。
君子誤見知，交契若勘符。
一旦又暌索，千里成闊疎。
期君早自奮，佐時發雄圖。
功成速收身，單舸還東吳。
自頭青林下，尊酒相從娛。
送陳生還烏龍山舊居
作者：蘇舜欽
朝代：宋

百丈清溪見戲鱗，嚴公祠宇與天鄰。
此中舊隱君歸去，笑指人寰一片塵。
送陳進士遊江南
作者：蘇舜欽
朝代：宋

昔也衣裾已化塵，驅車今去涉驚津。
淮天蒼茫背殘臘，江路逶迤逢舊春。
時有飄梅應得句，苦無蒸酒可霑巾。
歸來莫戀溪山勝，楓鬼揶揄解笑人。
送韓三子華還家
作者：蘇舜欽
朝代：宋

人在天壤間，共爲氣軀逐。
歲月自崩奔，冉冉若轉轂。
榮樂隨雲煙，凋零共草木。
亨屯固常物，達者安可速。
奈何此軀骸，未免混世俗。
前年奔大兇，況復墮手足。
零丁旅山陽，逐熟聚衰族。
相逢眼盡白，閉戶甘退縮。
左丞鎮景亳，相去路重復。
數遣令子來，十里弔荼毒。
子華勇此行，東下甚匍匐。
入門未及言，相向且慟哭。
嗟我顔色枯，鬚蒼鬢又禿。
相別始踰年，世事何反覆。
晤言出世表，但覺白日速。
勘書春雨靜，煮藥夜火續。
襟懷兩澄澹，炯炯抱明玉。
時苦外物喧，又嗟別期促。
和風送歸帆，盎動淮氣綠。
早寄別後篇，微吟慰孤獨。
送黄莘還家
作者：蘇舜欽
朝代：宋

東風摇江波，碧草日夜芳。
藹藹春物歸，遊子思故鄉。
黄生士林華，志業收精剛。
步虎南山隈，氣立人獸旁。
不步受羈轡，但欲插翅翔。
顧亦念所親，歸心劇風檣。
想當舍檝初，喜氣充門牆。
晨昏奉顔色，以時薦豆觴。
雖享萬鍾祿，此樂不可償。
予家白日下，偶來戀滄浪。
因君江上別，撩我歸興長。
送黄通
作者：蘇舜欽
朝代：宋

浪遊天下訪知音，健節亭亭恥陸沈。
當日拜官隨鶴版，此時孤宦入蛇林。
羈愁雖得著書樂，風物能傷遷客心。
顧我冥頑如瓦石，爲君分袂亦悲吟。
遊南內九龍宮
作者：蘇舜欽
朝代：宋

昔帝龍驤後，因池大此宮。
蕭笳疊終日，旌仗展無窮。
繪塑神靈集，飛潛爪角雄。
陰軒常隱霧，暗堵亦含風。
巨盜來移國，天王遽避戎。
蒼黄狩巴蜀，倏忽陷河潼。
閣殿回看遠，塵氛久見蒙。
歸來故基在，不與往時同。
疊瓦煙間碧，新蕖露下紅。
波春蕩初月，沙晚發悲鴻。
世變今無復，人愁杳莫終。
樹穿瑶甃裂，碑碎玉樓空。
九曲皆遺石，諸王祗斷蓬。
興亡何足問，一一夕陽中。
遊山
作者：蘇舜欽
朝代：宋

上春遊南峯，出自閶扉西。
崎嶇緣田塍，時又涉狹磎。
午初至峯下，先讀爛古碑。
僧廬頗新鮮，丹青見朝曦。
云昔支公居，石迹有馬蹄。
踰嶺到天平，上觀石屋危。
蒼壁瀉白泉，對之已忘疲。
西巖列窗戶，玲瓏漏斜暉。
嵌然似餖飣，人力安可施。
朝餐下木瀆，市物俗所宜。
琴臺昔嘗遊，回首憶舊題。
南向又渡嶺，盤屈麋鹿蹊。
摺身趨寶華，未到聞法鼙。
松間見廣路，平如隱金鎚。
寺壓兩山脚，三面張屏幃。
夜闌宿虛堂，清甚無夢思。
西南登堯峯，俗云堯所基。
洪川不能沒，上有萬眾棲。
中道舍籃輿，從者亦汗衣。
關陸巧步趨，健馬莫可追。
自傷幹軀大，兩股酸不隨。
巖雨灑磴滑，惟賴枯筇支。
四顧物象殊，雖困强自持。
竹木互支撐，小閣架險梯。
凌晨過橫山，蹴蹋雲霞低。
身如插翅翼，下見鴻鵠卑。
却視眾壑林，密若薺麥齊。
童童或行列，改春發綠翠姿。
一方紺碧瓦，樓殿貼地飛。
右顧萬頃湖，東與天相迷。
日炙白煙開，風驅銀山移。
旁過折腰塔，鐵輪盡顛墮。
近爲震霆拔，火烈瓦甓糜。
未知天之意，摧此將何爲。
迤邐瞰薦福，愛此路側池。
清無一點塵，蝦魚潛琉璃。
寶積仰修竹，整如翠羽旗。
稜伽屋老朽，舊聞傳者非。
北渡千丈橋，柱裊闌傾敧。
攬衣俯而趨，愁爲溪風吹。
遇勝輒自留，仰嘯巾屢遺。
永言喜謔浪，把酒先嘻嘻。
子履閱奇怪，瞪視惟嗟咨。
及還城中居，城人殊未知。
自疑身被留，蹔此夢寐歸。
紛然著鄙事，奔走爭自私。
向者却是夢，反復又自疑。
神明日夜往，內顧行者尸。
何由擺塵坌，榮辱兩莫期。
清泉與白雲，終老得自怡。
遊招隱道中
作者：蘇舜欽
朝代：宋

揚鞭望招隱，塵思漠然收。
雲接青林合，泉兼碧草流。
疎鐘傳別壑，晚日動前樓。
嘉遁平生志，吁嗟得暫遊。
遊洛中內
作者：蘇舜欽
朝代：宋

洛陽宮殿鬰嵯峨，千古榮華逐逝波。
別殿秋高風淅瀝，後園春老樹婆娑。
露凝碧瓦寒光滿，日轉觚稜暖豔多。
早晚金輿此遊幸，鳳樓前後看山河。
遊霅上何山
作者：蘇舜欽
朝代：宋

今古何山是勝遊，亂峯縈轉繞滄洲。
雲含老樹明還滅，石礙飛泉咽復流。
遍嶺烟霞迷俗客，一溪風雨送歸舟。
自嗟塵土先衰老，底事孤僧亦白頭。
過下馬陵
作者：蘇舜欽
朝代：宋

下馬陵頭草色春，我一懷古一霑巾。
陵邊又有纍纍冢，應是當年取酒人。
過池陽遊齊山洞
作者：蘇舜欽
朝代：宋

城南飛橋跨青溪，度橋並轡千丈隄。
隄窮水盡翠微出，繫馬道旁尋杖藜。
巉巉石骨不見土，一色新削青玻瓈。
怪巖奇壑分左右，絕頂俯睨長江低。
當時登高插菊處，至今勝日爭提携。
荒亭已頹斷碣仆，霜草滿地寒螿啼。
杜郎風流杳何處，祇有茲山仍號齊。
其間一洞景更絕，喜子曾遊知舊蹊。
踰岡陟巘數里險，路斷忽復忘東西。
石芒鉤衣藤罣帽，荒榛叢篠交冥迷。
遥呼野人問不識，下趨却踏湖邊畦。
前邊佳處似髣髴，興倦不惜重攀躋。
徑穿蒙密得竅六，俛首匍匐藤拄臍。
日光忽漏天宇小，所見正爾如醯雞。
流蘇承蓋結高屋，旁入詰曲房與閨。
卦蓍二碑史氏植，欲讀柰此苔蘚泥。
斯人好事世亦少，挽置俛視茫無梯。
崖間名字半磨滅，後來遊者猶堪稽。
摸碑幸寄却細讀，我思仍欲煩鎸題。
過泗水
作者：蘇舜欽
朝代：宋

五年六經此，仰首歎勞生。
山是往時色，人皆今日情。
機心去國少，塵眼向淮明。
物理吾俱曉，漂流安足驚。
過濠梁別王原叔
作者：蘇舜欽
朝代：宋

交道今莫言，難以古義責。
錙銖較利害，便有太行隔。
余生性闊疎，逢人出胸膈。
一旦觸駭機，四向盡戈戟。
平生交遊面，化爲虎狼額。
謗氣慘不開，中者若病疫。
遂令老成人，坐是亦見斥。
既出芸香署，又下金華席。
摧辱實難任，官名亦非惜。
罪始職于予，時情未當隙。
今來濠水涯，日夜自羞惕。
高風激頹波，相遇過疇昔。
白璧露肺肝，晴雲見顔色。
乃知天壤間，自有道義伯。
明日又告行，吁嗟四海窄。
過蘇州
作者：蘇舜欽
朝代：宋

東出盤門刮眼明，蕭蕭疎雨更陰晴。
綠楊白鷺俱自得，近水遠山皆有情。
萬物盛衰天意在，一身羈苦俗人輕。
無窮好景無緣住，旅櫂區區暮亦行。
遣悶
作者：蘇舜欽
朝代：宋

隆冬雪跨月，度日關門廬。
乘昏氣慘烈，悲風吹江湖。
白鵠翅翼傷，塌然困泥塗。
不入鶬鶊羣，哀鳴憶雲衢。
夕饑乏粒食，浩蕩天地俱。
何時闢重陰，得見白日舒。
遷居
作者：蘇舜欽
朝代：宋

前歲旅淮楚，去年還上都。
上都一歲內，前後七徙居。
歲暮被重謫，狼狽來中吳。
中吳未半歲，三次遷里閭。
京師重騰移，長物動數車。
江湖亦稍便，一舟樂有餘。
破壞新器皿，散亡舊圖書。
家人頗倦煩，行路亦歎呼。
吾知人之生，天壤乃蘧廬。
其間蹔寄寓，一世還須臾。
縱遊極南北，所歷足自娛。
猶恨苦濡滯，带動摧妻孥。
安得出八極，浩與元氣俱。
仰首羨日月，晨夕苦奔趨。
二物本無情，亦爲氣所驅。
況我有血肉，又生名利區。
手足日不閑，在地無根株。
流宕固宜矣，何必厭道塗。
此身亦外物，安用傷羈孤。
庸人所見狹，但以鄉井拘。
屑屑寸粒食，何異雞在笯。
擬隨犯斗槎，欲上浮海桴。
寄語懷安者，嗟嗟爾何愚。
邂逅劉公尤於平望之西聯舟夜語走筆敘意
作者：蘇舜欽
朝代：宋

昔別蘋初生，離謳發清商。
契闊幾何時，遺囀猶在梁。
我亦宦遊者，吳會非我鄉。
三考一瞬息，扁舟引徜徉。
邂逅通夕語，弭棹水中央。
淡景月照戶，遥音鴈南翔。
攄意良未盡，詎及羅酒漿。
子去尚千里，道路阻且長。
嶔崎慎所歷，無令馬玄黄。
郡侯訪予于滄浪亭因而高會翌日以一章謝之
作者：蘇舜欽
朝代：宋

荒亭俗少遊，遷客心自愛。
繞亭植梧竹，私心亦有待。
昨朝十騎來，䟃𧽼擁林外。
水禽駭笳鼓，野老瞻車蓋。
公餘喜靜境，賓至因高會。
跋石已行厨，臨流聊褫带。
優游鄙情通，放曠未禮殺。
酒醇引易釂，肉美舉必嘬。
千蹠恣食雞，二螯時把蟹。
開顔閒善謔，傾耳得嘉話。
暮夜歡未厭，裴回意將再。
跋已見懵騰，跨鞍極倒載。
明日尚狂酲，嘉貺不遑拜。
重過句章郡
作者：蘇舜欽
朝代：宋

曾隨使旆此東歸，日日登臨到落暉。
疇昔侍行猶總角，如今重過合霑衣。
窺魚翠碧忘形坐，趁伴蜻蜓照影飛。
風物依然皆自得，歲華飄忽賞心違。
重過齊山清溪
作者：蘇舜欽
朝代：宋

翠微曾與客同遊，陟險搜奇興未休。
八載重來驚老大，千年高詠想風流。
雲迷複嶺深藏洞，水落寒江遠見洲。
安得符離張太守，畫圖再與瀉清愁。
金山寺
作者：蘇舜欽
朝代：宋

孤峯湧滄江，突兀臺殿積。
驚波四面起，日夜走霹靂。
陰壑滀風雲，陽厓產金碧。
離披萬年樹，根抱太古石。
修廊圍峻閣，窈窕壓山脊。
寶像浮海來，珠纓冷光滴。
叩闌見黿鼉，揚首意自得。
偃蹇互出沒，日此飽餘食。
又有翠羽禽，羣飛喜賓客。
口銜紺蔕花，近我若相識。
開軒心曠絕，上下無異色。
氣象特清壯，所覽輒快適。
予心本高灑，誤爲塵土隔。
不知人間世，有此物外迹。
落日將登舟，低回空自惜。
長安春日效東野
作者：蘇舜欽
朝代：宋

前秋長安春，今春長安秋。
節物自榮悴，我有樂與憂。
窮閻何卑漏，時燕不見投。
門庭謝過從，蘭萌舒綠柔。
燕託喜廣厦，亦非善是仇。
蘭生靜愈茂，堪將義爲儔。
芳香誠可慕，對之蠲窮愁。
關都官孤山四照閣
作者：蘇舜欽
朝代：宋

勢壓蒼崖險可驚，攀雲半日到軒楹。
旁觀竹樹回環翠，下視湖山表裏清。
慚覺愁隨烟靄散，只疑身有羽翰生。
他年君挂朱轓後，蠟屐邛枝伴此行。
阻風野步有感呈子履
作者：蘇舜欽
朝代：宋

輕舟留滯已春殘，携手栖栖田野間。
盡日東風吹百草，有時雙鷺下前灣。
古爲少見如君困，世上應無似我閑。
抖擻塵襟莫回首，謗書終不到溪山。
雜興
作者：蘇舜欽
朝代：宋

虎豹性食人，智者畜爲戲。
形影本相親，愚夫見而畏。
疑同不疑異，遠哉愚與智。
離京後作
作者：蘇舜欽
朝代：宋

春風奈別何，一櫂逐驚波。
去國丹心折，流年白髮多。
脫身離網罟，含笑入煙蘿。
窮達皆常事，難忘對酒歌。
難易言·其一
作者：蘇舜欽
朝代：宋

擬把鉛刀伐丹桂，欲坐眢井攀青天。
排羅嬰兒拒九虎，未若以道干貴權。
難易言·其二
作者：蘇舜欽
朝代：宋

地上拾芥亦細碎，掌裏數文猶苦辛。
脫使摘丸下峻坂，未若以財而發身。
雨中聞鶯
作者：蘇舜欽
朝代：宋

嬌騃人家小女兒，半啼半語隔花枝。
黄昏雨密東風急，向此漂零欲泥誰。
霅上
作者：蘇舜欽
朝代：宋

玉人携手弄秋英，尋徧池臺見月生。
小杜有靈應羨我，今爲閑客此閑行。
靜勝堂夏日呈王尉
作者：蘇舜欽
朝代：宋

虛堂吏事稀，吟卧欲忘機。
窗靜蜂迷出，簾輕燕誤飛。
煩心傾晚簟，倦體快風衣。
更想霜雲外，同君看翠微。
韓忠憲公挽詞二首·其一
作者：蘇舜欽
朝代：宋

才發經綸地，心開忠義源。
朝端遺盛業，泉下閟英魂。
儲禁追封美，儀曹集謚尊。
他年還駟馬，餘德在高門。
韓忠憲公挽詞二首·其二
作者：蘇舜欽
朝代：宋

中臺典故明，二府弼諧成。
車挂身方佚，舟移世共驚。
霜風吹縞帳，野月照丹旌。
寂寞都門路，傷哉如昔行。
頂破二山詩
作者：蘇舜欽
朝代：宋

此邑有頂山，下潛子母虯。
其子去爲雨，以救鄉人憂。
前擘窮峯開，化出百丈湫。
後因號破山，致祠獻庶羞。
歲來省其母，風雹六月秋。
煙雲騰蹋去，不復經月留。
邑民賴其靈，雖旱歲有收。
因成兩佛宇，幽邃號勝遊。
磵泉走鸞車，松桂擁石樓。
夜堂人噤滲，陰壁風颼飀。
近年返暴雨，頗亦傷田疇。
老農務祈禱，梵唄日不休。
常爲釋徒利，乃作生民讎。
嗚呼二虯者，其說何悠悠。
題廣喜法師堂
作者：蘇舜欽
朝代：宋

我爲名驅苦俗塵，師知法喜自怡神。
未知歡戚兩忘者，始是人間出世人。
題花山寺壁
作者：蘇舜欽
朝代：宋

寺裏山因花得名，緐英不見草縱橫。
栽培翦伐須勤力，花易調零草易生。
高山別鄰幾
作者：蘇舜欽
朝代：宋

高山扶層巔，下與地盤結。
氣貫不變移，澤枯乃朽裂。
有如善人交，生死兩固節。
語默無異方，黯沮在爲別。
世風隨日儉，俗態逐勢熱。
負予好古心，噓歎星斗滅。
近得鄰幾生，胸懷貯霜雪。
饑渴入詩書，趣向著羈絏。
又與斯人離，先日心破折。
古也當貽言，在子可捫舌。
奈何區區誠，敢以御者說。
器成必刓琢，德潤資澡刷。
安文謾徽墨，古訓乃佩玦。
帝門急豪英，濟物無自孑。
黄雍於西安修水之側起佚老亭以奉親
作者：蘇舜欽
朝代：宋

修水崩騰落雲端，傾入羣山自縈轉。
山回水抱三百里，邑號西安俯千磵。
四時夾磵花濛濛，數步行人不相見。
但聞千珂萬馬橫陣來，石激驚湍自相濺。
忽然瀰漫爲平川，遠近人家壓清淺。
其間有亭號佚老，山水之間爲勝選。
黄氏有子樂其親，締葺之勤由富善。
蓋憂高年厭家事，力營此地欲自遣。
親意雖知風物嘉，豈若有子常在眼。
君胡飄飄事遠遊，手龜面黎兩足趼。
故鄉不到已踰年，又非跼蹐牽仕宦。
何如輕舟早還家，日對白雲奉遊宴。
黎生下第還鄉
作者：蘇舜欽
朝代：宋

人云之子賢，文采出巴川。
失意聲名在，還愛歲月遷。
離懷春色裏，歸路夕陽邊。
無廢青箱學，窮愁古亦然。
再詠星巖
作者：蘇良
朝代：宋

曾聞媧氏補天漏，也記春秋石隕星。
却訝端巖星錯落，何時漂墜數峯青。
咸淳乙丑良月同張彭二寅契遊七星巖因以紀勝
作者：蘇良
朝代：宋

杖屨追隨入翠蓬，玲瓏一竅徹心胸。
山羅斗宿英靈萃，地鎮龍潛氣勢雄。
碑蘚猶涵周子澤，澗松仍有老包風。
歲寒共約吾三友，要把清規踵二翁。
竹隠精舍
作者：蘇良
朝代：宋

千古儀型竹隠堂，此身雖晦道彌光。
軒裳不入山林夢，塵土難侵冰雪腸。
清影雅宜梅共瘦，高風堪與菊同芳。
斯文一派流傳遠，羞把庭槐祝二郎。
釣鼇臺
作者：蘇良
朝代：宋

汗漫孤槎到海濱，荒阡觸目盡憂薰。
休糧未遇赤松子，採蕨終慚孤竹君。
甚欲去尋東道主，只愁見諭北山文。
秋風吹動歸與興，又隔扶胥一片雲。
祝英臺近
作者：蘇茂一
朝代：宋

結垂楊，臨廣陌，分袂唱陽關。穩上徵鞍。目極萬重山。歸鴻欲到伊行，丁寧須記，寫一封、書報平安。漸春殘。是他紅褪香收，綃淚點斑斑。枕上盟言。都做夢中看。銷魂啼鴂聲中，楊花飛處，斜陽下、愁倚闌干。
寄鶴林辛上人
作者：蘇莊
朝代：宋

苦憶長廊清磬音，復懷贊公栴檀林。
陽坡佳木鳥相喚，澗戶曉行藤竹陰。
日晴山路筍橛晚，雨足野塘蒲稗深。
短褐兀然聊戲劇，滄江鷗鷺本無心。
句
作者：蘇迨
朝代：宋

吾儕歸卧髀骨裂，會友携壺勞行役。
三月十九日同仲豫兄長率崔遐紹趙漢英游朱園放魚
作者：蘇過
朝代：宋

何人潰溪流，忽作瓴建屋。
不知幾魚蝦，生斃此枯瀆。
纖纖躍泥沙，濡沫曾不足。
雖求升斗活，終困螻蟻毒。
眷余二三子，行春訪脩行。
危橋得小憩，涸鮒哀窮蹙。
汲井叩鄰里，捐金勸僮僕。
好生人所欣，稚子助擥掬。
要令徙窟宅，終免愧口腹。
瓶罌得千尾，不滿百錢贖。
勿輕其微細，有如異草木。
蟻蜂雜君臣，蝸角載蠻觸。
君看長平戰，一舉百萬覆。
擾擾大塊中，鉅細同倚伏。
達人齊萬物，愚士蔽一曲。
慎勿廢此言，小惠何足錄。
不睡
作者：蘇過
朝代：宋

四鄰悄悄鼾殷牀，惟有客夢不得長。
柴門獨掩燈有暈，欹枕未熟背已芒。
四更山月來洞房，炯炯孤影射屋梁。
茅簷窸窣鼠自齧，煙樹蒼莽梟爲祥。
海風蕭蕭振槁葉，谿聲涖涖決廢塘。
二三黄冠真可憫，空祠夜禱寒欲僵。
步虛聲斷翠微遠，鐘磬時款幽人堂。
山城寂寞消殘漏，鼓角凄悲吟曉霜。
懸知此時我獨覺，胡爲百想懸肺腸。
雞鳴世務紛如織，曷此頃刻聊坐忘。
九日詩
作者：蘇過
朝代：宋

火雲收初旦，凄露凈中夕。
良辰非虛名，菊秀萸更實。
世間孰真樂，心境遇相適。
華屋與茅茨，何足繫欣戚。
勿云瘴海惡，山水侶吳浙。
我有環堵居，危臺俯清絕。
及時要行樂，雞黎隨豐乏。
真一撥新釀，九華襲前哲。
西鄰有書生，破帽衣百結。
勿憚往來煩，杯中猶有物。
予寓洛陽寶壇有僧悟超類有道者與語論事能援古證今蓋未祝髪時讀孔氏之史書涉獵大義爲浮屠猶不廢今老矣不復讀也形骸枯槁真能遺世故而玩死生者送予至龍門陪予游東西兩山作此詩別之
作者：蘇過
朝代：宋

我生江海上，性與魚鳥逸。
端來入世網，竟坐形骸役。
此心本洞然，六月遭怵迫。
常恐忘迹熟，主人不勝客。
道人偶相逢，宿契類疇昔。
巉巖秀眉目，灰槁心木石。
語我學道難，吾徒猶不力。
紛華久風靡，外慕失閫域。
卑之毋高論，遣去身外物。
未能忘饑寒，衣布飯疏糲。
此語君自味，至道在咫尺。
閱人吾雖多，子獨無荆棘。
送行聊過谿，共躡登山屐。
五色雀和大人韻
作者：蘇過
朝代：宋

神雀來何從，飛鳴自爲徒。
尊卑有定分，衆色敢亂朱。
與公作新年，禬禳陋桃符。
南遷不見鵩，屢集升平烏。
翩然自靈物，豈惟眷庭梧。
年來翟公門，寂寞誰與娛。
瓜田豈故侯，環堵真前儒。
雖知非天窮，險阻殆切膚。
海南夷獠窟，安得此異雛。
似爲三足使，仙子儻見呼。
定知隱几人，嗒焉非昔吾。
不願宴西瑤，東華返舊都。
人參
作者：蘇過
朝代：宋

草木異所稟，甘苦分炎涼。
人參獨中和，羣藥敢雁行。
雖微瞑眩力，頗著難老方。
譬之古循吏，有益初無傷。
安神補五臟，自使精魄強。
羅浮仙者居，靈質不自藏。
移根植膏壤，椏葉粲以長。
東南雖異產，遼海誰能航。
誓將北歸日，從我涉漢湘。
種之眉山陰，得與伯仲嘗。
信中惠竹以詩謝之
作者：蘇過
朝代：宋

篳門生竇百不宜，大紅艷紫無所施。
主人愛竹尤成癖，獨勿此物渴饑。
君家十畝等茨束，羅生川谷壤藩籬。
揀林許我恣所愛，有力夜負竹不知。
朝來窗影忽散亂，起看簷角風離披。
總干山立屹不動，高節白首貫四時。
我方病臥呼不醒，一篇忽得陳琳詞。
頭風去體未足道，歲寒非子當誰期。
明朝戢戢迸犀玉，請看籜龍頭角奇。
千竿共戰風雨夕，記取苗裔來葛陂。
信中見和復以前韻答之
作者：蘇過
朝代：宋

年來短髪不勝冠，終老茅茨敢怨天。
小筑強追三徑樂，遠游未遂五湖船。
竹林詩友欣同社，花塢春風共一川。
待我西窗蔭寒碧，妙香與子試龍涎。
借書
作者：蘇過
朝代：宋

妙年不可再，白日誰能繫。
空慚粱肉索，不悟齒髪逝。
季子頗亦困，還家笑奴隸。
經年得揣摩，尚可資游說。
良田初不耕，拱手那望歲。
誰令困不學，斯與草木弊。
海南寡書籍，蠹簡僅編綴。
詩亡不見雅，易絕空餘繫。
借書如假田，主以歲月計。
常恐遺地力，敢有不斂穧。
便便五經腹，三冬良可繼。
儻磭愧寸陰，得無譏沒世。
僕以事至洛言還過龍門少留一宿自藥寮度廣化潛溪入寶應翼日過水東謁白傅祠游皇龕看經兩寺登八節尤愛之復至奉先作此詩以示同行僧超暉
作者：蘇過
朝代：宋

崢嶸兩山門，共挹一水秀。
灘聲千鼓鼙，石壁萬龕寶。
何人植翠柏，幽徑出塵囿。
金銀佛寺古，夜籟笙竽奏。
僧稀梵唄少，石險松竹瘦。
惟當效樂天，早晚棄冠綬。
先公守汝陰嘗以詩送都曹路君掛冠東歸載乖崖公留其錄曹語今傳播世間三十年矣過寓居潁昌一日有都曹公之季子文老者來自京師出其家所藏二帖紙墨如新因道存沒之舊感慨於懷乃追繼先公詩韻以遺文老時方就試春官待報也
作者：蘇過
朝代：宋

誰聞鬷蔑言，執手爲改容。
此道久寂寥，世態日方濃。
昔翁守潁尾，軒裳心已慵。
感懷督郵老，獨躡二疏蹤。
脫屣太倉粟，歸謀田舍舂。
浮雲悟此理，可必祿萬鍾。
已矣衡門下，哀哉馬鬣封。
箕裘付諸子，介胄輕邊烽。
坐看一戰霸，此言天心從。
翁詩墨猶新，我涕交頤胸。
重尋筆硯盟，愧乏好語供。
子非終窮者，時節會自逢。
先君與叔父試制策各攜一端硯外孫文驥藏其一過藏其一名賢良硯
作者：蘇過
朝代：宋

兩翁出蜀時，不攜一束書。
朅來奉大對，昧死排姦諛。
諫官與御史，鉗口慚青蒲。
翁登鸞臺上玉堂，論恩獻納在帝旁。
居夷渡海不汝置，險阻艱難曾備嘗。
再和
作者：蘇過
朝代：宋

吾君如湯仁，常爲無災懼。
一夫恐不獲，貿貿悲輯屨。
二斗東南憂，詔書走晨暮。
陳陳發囷廩，粒食不待訴。
知公經綸手，故以民社付。
汪然叔度陂，不見偉節怒。
德星所臨次，民瘼消朽蠹。
祝祠往無愧，飛雨來半路。
耕犁及二麥，浸灌休老圃。
何人執筆書，爲瑞非虛語。
應言潁川鳳，未要貓相乳。
益欣獄訟少，三尺略細故。
丞掾從歌呼，謳謠入章句。
謝公未賦歸，赤子猶待哺。
再次韻答陳帥和詩
作者：蘇過
朝代：宋

電掃天驕到海邊，長城千里靜無煙。
虛弦固自落驚羽，大手何勞試小鮮。
收拾風浪開幕府，從容談笑臥中堅。
願觀橫槊詩千首，鋒鏑消磨變力田。
冬夜懷諸兄弟
作者：蘇過
朝代：宋

霜風連日惡，霜月連夜苦。
青燈寒無光，翳翳昏復吐。
念我手足愛，相望若秦楚。
兩兄寄陽羨，耕稼事農圃。
簞瓢有餘樂，菽水未爲窶。
兩兄客潁川，耿耿懷去魯。
近聞營菟裘，稍亦葺環堵。
有弟雖咫尺，相逢猶齟齬。
黄灣隔小海，孤嶺度大庾。
今年厄陳蔡，夫子嗟兕虎。
惟我二兄弟，頗亦嘗險阻。
憶昔居大梁，共結慈明侶。
晨窗惟六人，夜榻到三鼓。
豈知聚散事，翻手如雲雨。
我今處海南，日與漁樵伍。
黄茅蔽澗谷，白霧昏庭宇。
風高翔鴟梟，月黑號鼯鼠。
舟居雜蠻蜑，卉服半夷虜。
下牀但藥餌，遣瘴煩樽俎。
何須鳶墮時，方念平聯繫語。
劉晦叔挽詞二首·其一
作者：蘇過
朝代：宋

早歲聲名聳搢紳，晚途端合付經綸。
繡衣曾是先朝舊，郎省空驚白髮新。
不羨得車誇貴仕，但令遺愛在斯民。
德星臨處陰功滿，高大門閭畀後人。
劉晦叔挽詞二首·其二
作者：蘇過
朝代：宋

泗濱初獲拜荆州，潁水欣從杖屨游。
華髪歸來慰平昔，邦人共喜見風流。
里門尚想諸郎下，薤露俄驚素旐秋。
清德傳家無所遺，鹿門真爲子孫謀。
北山雜詩十首·其一
作者：蘇過
朝代：宋

慟哭悲素秋，言登北山脚。
昏埃迷滬嶺，疲馬戰犖確。
歲月苦易得，俯仰成今昨。
山雨壞古道，耕舂演示變谿壑。
飛妖雖已息，空穟那堪穫。
農夫抱耒嘆，四顧淚雨落。
北山雜詩十首·其一〇
作者：蘇過
朝代：宋

山月半輪出，寒光射天明。
微雲掃何處，萬籟沉無聲。
褰衣步東嶺，仿佛游化城。
下視寰宇間，醯雞等營營。
余幼好奇服，簪組鴻毛輕。
羽人儻招我，攜手雲間行。
北山雜詩十首·其七
作者：蘇過
朝代：宋

居閑本可樂，閑久復難度。
此心苟無著，永日未易暮。
平生有習氣，但對黄卷語。
詩書與博弈，等是忘閑具。
不如觀此心，安用徒勞苦。
湛然返靈源，當求無所住。
北山雜詩十首·其三
作者：蘇過
朝代：宋

霜餘木葉脫，浩蕩風千里。
簸搖茅屋下，布被冷如水。
吾儕貧亦巧，紙帳陋紈綺。
柴門任軒吼，曉夢方清美。
牆東新鑿牖，朝陽催我起。
安眠愧耕者，隴月射牛耳。
北山雜詩十首·其九
作者：蘇過
朝代：宋

氈裘禦霜風，從人笑胡服。
長齋似浮屠，逾月不知肉。
東鄰有病媼，髪白垂鸛鵠。
擁竈坐無衣，何曾飽脫粟。
哀哉天民窮，壽考非其福。
同此覆載間，我生良已足。
北山雜詩十首·其二
作者：蘇過
朝代：宋

空山寂無聞，獨擁寒鑪火。
時時黄犬吠，知有行人過。
扣門但樵叟，束薪求售我。
辛勤易一飯，空腹安能果。
我困亦無幾，僮僕行憂餓。
明朝且食粥，彈鋏悲楚些。
北山雜詩十首·其五
作者：蘇過
朝代：宋

默李吾所畏，文字班馬流。
空齋鎖長夜，尺瀆橫吞舟。
誰令效方朔，顧盼侏儒羞。
不如談天李，高論隘九州。
能爲齊諧語，自許監河侯。
浮沈閭里間，與世真無求。
北山雜詩十首·其八
作者：蘇過
朝代：宋

濛澒山頂雲，欲雨晝昏黑。
似聞田父喜，茅舍有點滴。
今年秋有蜚，不敢藝兩麥。
天公猶見憐，一犁應不惜。
我雖厭泥濘，與爾同休戚。
詵詵有遺種，更望雪三尺。
北山雜詩十首·其六
作者：蘇過
朝代：宋

西南望平原，汝水稻千頃。
黄雲卷𥝧稏，懷我江湖境。
扁舟五月時，潑眼菱荷凈。
歸來逢歲惡，半臂換湯餅。
悵望雲子白，悲辛殘炙冷。
采薇聊卒歲，雅志在箕潁。
北山雜詩十首·其四
作者：蘇過
朝代：宋

午椀不能寐，牀頭井百尺。
轆轤下長綆，鏗響鳴山骨。
分甘遍鄰社，甚旱猶湍碧。
烹茶沸小鼎，自撥寒灰白。
默默誰與語，扣門惟木客。
坐念魯兩生，壁間有陳迹。
卜居城南二首酬兄弟甥姪·其一
作者：蘇過
朝代：宋

蕭蕭素髪插人頭，世上功名得汝求。
神馬尻輿安所稅，寸田尺宅早歸休。
結茅但使纔容膝，解劍還須便買牛。
更慕少游乘下澤，不妨閭里自沈浮。
卜居城南二首酬兄弟甥姪·其二
作者：蘇過
朝代：宋

采椽竹屋亦天真，但喜相望北阮鄰。
等是南柯遊此世，聊將傳舍誑吾身。
高門恐負于公志，近市空慚晏子仁。
定枕不聞尨也吠，蓽門圭竇固應貧。
叔父生日·其一
作者：蘇過
朝代：宋

百川赴東海，如走萬國朝。
橫岫列嵩岱，衆山失岧嶢。
吾道豈不尊，凜然干雲霄。
斯文有盟主，坐制狂瀾漂。
天實相我公，高臥不知招。
手持文章柄，爛若北斗標。
末學病多歧，寢令世俗澆。
申商日充塞，仁義愈寂寥。
造物真有意，俾公以後凋。
羣邪終放鄭，正始會聞韻。
過也匪私祝，彼蒼自昭昭。
後生方有託，未用憂簞瓢。
叔父生日·其一
作者：蘇過
朝代：宋

重耳飄流十九年，我公涉世屢艱難。
笑看禮至爭銘鼎，便學陶宏欲掛冠。
枕上軒裳何足夢，壺中天地本來寬。
幅巾從此追巢許，永愧蒼生起謝安。
叔父生日·其三
作者：蘇過
朝代：宋

平生種德在斯民，物理循環付大鈞。
今日里閭驚萬石，異時廊廟活千人。
退藏欲遂箕山志，談笑歸來潁水濱。
漫效兒童祝難老，楚南靈木不知春。
叔父生日·其三
作者：蘇過
朝代：宋

鬰鬰澗底松，千年養奇幹。
盤根入窈窕，翠蓋摩霄漢。
巖深飽霜雪，路絕窺輪奐。
空回牛刀手，屢發匠石嘆。
物生非不逢，得天地所贊。
雖微棟梁求，幸免斤斧難。
我公廟堂人，端委四夷憚。
豈惟福蒼生，高風激貪懦。
云何臥箕潁，當寧方宵旰。
吾道久寂寥，賢愚良未判。
汗顔一如既往血指，袖手寧坐看。
卷懷霖雨心，警策露電觀。
形神妙自契，眉目光璀璨。
長松信可倚，柯葉四時貫。
東風漫滋榮，寒雨徒零亂。
何異楚靈椿，春秋安可算。
叔父生日·其二
作者：蘇過
朝代：宋

山澤癯仙事渺茫，武陵之說亦荒唐。
老聃及見東周晚，季子幾同魯史長。
直以至仁符靜壽，固非吉卜予康強。
漢庭已致商顔叟，寧似初平老牧羊。
叔父生日·其二
作者：蘇過
朝代：宋

溝瀆嗟尋常，固爲吞舟厄。
風無九萬里，焉載垂天翼。
老人臥箕潁，初非厭簪紱。
時哉莫吾容，道大俗隘迫。
虎兕歌曠野，鸞鳳棲枳棘。
蒼生謾悵望，吾道何欣戚。
卜筑殆將隱，門無翟公客。
高蹤躡巢由，援手謝卨稷。
我觀造物意，申甫爲時出。
未應茲偉人，獨不裨衮職。
功名世所趨，富貴亦過隙。
豈知難老福，天以壽有德。
亭亭南澗松，不羨棟梁索。
方茲閱寒暑，寧欲顧匠石。
世間出世間，此得無兩得。
回首承明廬，摩挲看銅狄。
叔父生日·其四
作者：蘇過
朝代：宋

圖形未肯上凌煙，欲了人間一大緣。
心法已傳黄蘗要，形神自契赤松仙。
爾來卜筑安懸罄，空使蒼生望濟川。
不用丹砂留齒髪，見恒河性本依然。
叔父生日·其四
作者：蘇過
朝代：宋

物居覆載間，陰陽爲盛衰。
我觀衆草木，春風不相遺。
春風暫能榮，還有搖落時。
區區諉消長，歲月胡能支。
世人如草木，世態豈異茲。
擾擾方寸中，坐受寵辱移。
晝錦方自眩，飲水誰汝知。
可憐千金軀，坐困毫與釐。
大哉孔孟志，夫子真能師。
浩然剛在氣，直養充四維。
貧富未易動，寒暑何從窺。
塞馬無倚伏，昭琴謝成虧。
還觀儻來物，造物戲小兒。
臞仙事吐納，閱世猶有之。
至人不導引，眉壽何復疑。
惟應廣成子，當與此心期。
叢臺
作者：蘇過
朝代：宋

百尺危臺高入雲，欲將羅綺炫強秦。
長平一戰坑俱滿，臺上應無豪傑人。
同趙伯充遊曲水趙氏莊分韻得抱字
作者：蘇過
朝代：宋

三春失行樂，風雨與病惱。
忽驚節物改，樹密鶯聲老。
濫陪閑中客，載酒尋芳草。
東郊縱適，蒼莽事幽討。
誰歟有隱居，谿谷相鬰繚。
疏籬映脩竹，叩門許徑造。
主人雖鋤耰，好客自酒掃。
結茅□□年，種木今合抱。
飄然佳公子，忽弄松風操。
絲桐豈能爾，妙意超物表。
歸途踐危橋，月上千林縞。
茲游非人寰，俗耳不可道。
和任況之
作者：蘇過
朝代：宋

簪裳如縲囚，我生三年繫。
一落罝網中，遂負山林志。
憶故晉陽城，訪古尋前事。
蕭涼麋鹿游，正坐金湯累。
西山鬰崢嶸，氣勢翔天際。
因知神所托，千歲有其地。
綿綿邑姜祠，盛德百世繼。
汾橫地軸壯，泉涌山骨碎。
我時正行役，忽此煙雨滯。
頗遭溪谷留，使失鄉關異。
是時薫風初，殿閣微涼至。
碧井照眼寒，山光濕衣翠。
文魴縱弱浪，野鶴下晚吹。
平生謝公心，雅在東山醉。
端來乞五斗，茲事復且置。
悽悽百僚末，舉首觸嗔忌。
早知折腰惡，誰敢朱雲吏。
願君志吾言，身外皆漚寄。
臨淵休羨魚，早決歸來意。
榮枯夢已破，何待邯鄲記。
和伯充兄唱酬二首一贈伯充一寄高仲貽·其一
作者：蘇過
朝代：宋

倦客難堪走世塵，空嗟林下見何人。
坐令歲月徂清夜，夢想田園趁食新。
老境已侵無幾髪，垂堂共愛不貲身。
一官聊爲家山往，要看明年濯錦春。
和伯充兄唱酬二首一贈伯充一寄高仲貽·其二
作者：蘇過
朝代：宋

家風凜凜嗣前塵，元祐庵中老道人。
形似子綦獨枯槁，詩如開府日清新。
功名軒冕真餘事，富貴籧篨誤此身。
不有胸中陂萬頃，肯教白髮負青春。
和叔寬田園六首·其一
作者：蘇過
朝代：宋

早歲厭華屋，曲肱慕飲水。
躬耕二頃田，僅可畢祭祀。
長懷饘粥憂，每抱瓶罍恥。
雖知學稼拙，豈不賢乎已。
衰才謝嚴徐，吐吻上插齒。
各從我爾好，勿問誰慍喜。
和叔寬田園六首·其三
作者：蘇過
朝代：宋

芃芃稼連雲，老少紛在場。
禾稼已困雨，秔稌亦沒秧。
計窮走羣望，敢愛牛與羊。
可憐拾麥人，不憚道路長。
號呼泥水中，滯穗收殘黄。
對之懷抱惡，寧忍自舉觴。
和叔寬田園六首·其二
作者：蘇過
朝代：宋

平生粗知田，疆理南復東。
常祈五日雨，未厭十日風。
紛紛秀莨莠，恐害嘉穀叢。
芟夷絕根本，肅殺先秋冬。
坐獲箱筥收，庶幾粢盛供。
一飯食我力，願與農夫同。
和叔寬田園六首·其五
作者：蘇過
朝代：宋

縣官真愛民，使者交農徑。
課吏有殿最，期使田野凈。
蒼蒼豈遠人，禍福依民聽。
欲知豐年報，常鑒德業盛。
近聞河湟復，羽書獲萬姓。
吾無矢石功，甘此夏畦病。
和叔寬田園六首·其六
作者：蘇過
朝代：宋

十年資章甫，人棄我亦閑。
得從長沮遊，時把嚴陵竿。
本非厭作吏，未忍違故山。
朝來行西疇，果腹惟三餐。
信哉負郭美，五斗何足干。
長爲田舍翁，所樂非所嘆。
和叔寬田園六首·其四
作者：蘇過
朝代：宋

重陰自凝結，雨脚方四羅。
懸知茅屋下，寧有襦袴歌。
終年望一麥，此地心今蹉跎。
平疇亂蛙蛤，原隰長薜莎。
哀哉南畝人，休戚均爾多。
朝陽何時出，赫赫散滯疴。
和叔寬贈李方叔
作者：蘇過
朝代：宋

管鮑死已久，交情雲雨翻。
平生我知子，窺見牆及肩。
老驥嘆伏櫪，壯士悲暮年。
百金空鬻技，未分齒髪殫。
哀哉兔絲蔓，生理寄所纏。
君看秋風至，掃蕩何時安。
誰令三徑荒，投老食屢艱。
短綆謾自持，欲引百尺泉。
造物不我私，同彼草木繁。
不求桑榆暖，乃慕松桂寒。
學稼雖可賤，樂志良獨難。
當觀五鼎食，不異瓢與簞。
卜筑願俱棲，勿學雞相連。
作詩置坐右，勉視後者鞭。
和叔父所居六首之一
作者：蘇過
朝代：宋

野卉非千葉，妖紅愧兩京。
依然守舊態，誰與製新名。
琥珀綴圓石，燕脂染落英。
願因少陵句，草木亦鮮明。
和叔父移居東齋
作者：蘇過
朝代：宋

去鄉三十年，夢寐猶西土。
阨窮未能歸，諒亦君子固。
結廬箕潁間，絕意爲霖雨。
聊清一室地，僅作跏趺處。
邇來又謝客，不待羹轢金。
西齋舊翳密，日宴窗先暮。
東軒得爽嵦，真作禪侶住。
陶潛採菊時，尚復有真趣。
公今觀此心，湛然忘客主。
坐了一大緣，固已遺能所。
和吳子駿食波稜粥
作者：蘇過
朝代：宋

朔風吹雪填廬屋，一味饑寒尋范叔。
綈袍安敢望故人，藜莧從來誑空腹。
近聞陶令並無儲，不獨魯公新食粥。
波稜登俎稱八珍，公子未應譏世祿。
山僧一食不過午，忍饑學道忘辛苦。
書生事業乃爾勤，夜然膏火窮今古。
要將五鼎同釜鐺，簞瓢未可輕原生。
肉食紛紛固多鄙，吾寧且啜小人羹。
和呂居仁宿盤溪
作者：蘇過
朝代：宋

君詩如芝蘭，君操如松竹。
寧當食舍魚，坐待熊蹯熟。
申商掩仁義，已作高閣束。
長吟失憔悴，短綴謝煩促。
自然四壁空，惟有三冬足。
我懷嵩少游，已辦巾一幅。
願言山中友，先登惟子獨。
須煩懸河辯，令我千兔禿。
歸來詩滿囊，大勝富潤屋。
窮通有定分，鳬脛悲所續。
一醉盤溪堂，自取君詩讀。
和大人遊羅浮山
作者：蘇過
朝代：宋

我公陰德誰與京，學道豈厭遲蜚鳴。
世間出世無兩得，先使此路荒承明。
謫官羅浮定天意，不涉憂患那長生。
海涯莫驚萬里遠，山下幸足五畝耕。
人生露電非虛語，在椿固已悲老彭。
蓬萊方丈今咫尺，富貴敝屣孰重輕。
結茅願爲麋鹿友，無心坐伏豺虎獰。
況公方瞳已照座，奕奕神光在天庭。
出青入玄二氣換，妙理默契黄庭經。
但願他時仇池主，不願更勒燕然銘。
稚川刀圭儻可得，簪組永謝漢公卿。
腹中梨棗晚自成，本無荆棘何所平。
和新葺南園
作者：蘇過
朝代：宋

道眼年來等色空，塊蘇不羨化人宮。
敢嫌仲蔚蓬蒿陋，久悟邯鄲夢幻中。
甕牖繩樞知達觀，兔葵燕麥任春風。
箕山咫尺行當隱，巢許高蹤躡二公。
和楊良卿
作者：蘇過
朝代：宋

客愁何處不相尋，節物年年又見侵。
不爲黄花思故國，羞堪白髮負初心。
臨風有句空悲咤，獨酌無人訴淺深。
卻羨楊卿橫槊後，從嘲落帽吐衣襟。
和毋仲山雨後·其一
作者：蘇過
朝代：宋

柴門似郊居，煙草碧萋蒨。
君能慰幽獨，數面情已眷。
山雨洗茅屋，耳目清如浣。
憑君發妙語，筆有書萬卷。
和毋仲山雨後·其三
作者：蘇過
朝代：宋

西湖跬可至，不畏城闉阻。
芒鞋與竹杖，穿泥未爲苦。
清波暗萍藻，中無芙蕖吐。
驟雨真可人，新荷亦掀舞。
和毋仲山雨後·其二
作者：蘇過
朝代：宋

杜陵有佳句，久旱雨亦好。
從教怨行旅，頗覺慰父老。
我似廣文貧，飽食平生少。
忍饑山澤儒，未易窺三島。
和毋仲山雨後·其五
作者：蘇過
朝代：宋

吾廬不知暑，心閑自清涼。
醉鄉豈難入，不假陶令觴。
白髮我摧朽，青雲子軒昂。
溪山會先往，簪組未汝忘。
和毋仲山雨後·其四
作者：蘇過
朝代：宋

能琴何必弦，便曉琴中趣。
學道何所得，知迷即真悟。
嘗觀指非月，要似足忘屨。
歸吾無所歸，茲焉定歸處。
和清源陳觀性喜雪
作者：蘇過
朝代：宋

斗酒豚蹄語未終，飛花弄態作沖融。
寒威尚带嘉平臘，和氣爭先養物風。
爽入西山千仞色，潤添南畝一犂工。
先生休道催科拙，趁著河東歲屢豐。
和王仲弓雪中懷友之什·其一
作者：蘇過
朝代：宋

出門無所之，懷刺名欲滅。
要求我輩人，庶緩禮法設。
城南有勝士，塊坐方禪悅。
不嫌來往頻，相對餐氈雪。
和王仲弓雪中懷友之什·其二
作者：蘇過
朝代：宋

我非淳于狂，君勿怖燭滅。
時能啜少醴，誰爲穆生設。
明窗坐弈棋，聊以寄怡悅。
勝固無所爭，敗亦何足雪。
和良卿病目在告
作者：蘇過
朝代：宋

寒月侵窗獨在檠，幽人燕坐夢魂清。
一從拾得空花病，十日不聞鼙鼓聲。
和范信中雪詩二首·其一
作者：蘇過
朝代：宋

春事已稍稍，雪泥阻遊觀。
壯心本無多，老境嗟易闌。
念子功名士，早嫌懷與安。
棄繻事遠遊，肯待齒髪殘。
世事屬饜耳，□□□□餐。
急流成一快，勇退人獨難。
慎守林泉幽，莫辭松桂寒。
餘齡付空寂，粗免非意干。
願同王翰鄰，未暇貢禹彈。
粃糠身外物，況復子所嘆。
和范信中雪詩二首·其二
作者：蘇過
朝代：宋

君家寓城市，乃有山林觀。
高高復下下，卜筑殊未闌。
昨夜三尺雪，閉門學袁安。
且欣麥隴足，未怕紅梅殘。
誰憐屬國蘇，取氈臥自餐。
欲尋鳥道往，反畏屐齒難。
凜凜谿邊竹，倚空爭歲寒。
儼如十九夫，玉山方總干。
悲風動騷屑，伴我長鋏彈。
布衾冷如水，敢效無魚嘆。
和趙承之竹隱軒詩
作者：蘇過
朝代：宋

莫將不貲身，玩此有限年。
心待三逕足，何時賦歸田。
陶令甑無粟，阮公不言錢。
可憐六尺軀，坐受衆目憐。
我正犯此戒，隱憂浩無邊。
幽懷祇自知，攪佩悲芳荃。
聞君昔種竹，妙意誠超然。
欲伴歲寒老，此計將終焉。
鬰鬰環堵中，清風自招延。
林泉有餘樂，簪組未易牽。
早知文章累，不願銘燕然。
一爲世所羈，遂與昔志捐。
富貴豈不欲，孤高易隮顛。
翻然回吾駕，造物報爾天。
辛苦自纏縛，老蠶迷再眠。
邯鄲一夢破，懷抱良蹁躚。
寄語山中友，信歸在言前。
耘治秋水凈，掃灑春風妍。
君言誠起余，肺腑不待鐫。
強顔爲升斗，情態等市廛。
投紱亦從此，過君請擊鮮。
中止微鹿門隱，不愧竹林賢。
放懷繩墨外，俱作平地仙。
和趙朝議追詠其亡友園亭三首·其一
作者：蘇過
朝代：宋

宿草論交舊，佳亭榜字新。
平疇煙漠漠，野水碧粼粼。
掛劍嗟吾晚，懸車嘆汝伸。
西州不忍過，朱戶鎖埃塵。
和趙朝議追詠其亡友園亭三首·其三
作者：蘇過
朝代：宋

引退元非病，歸田卻患貧。
躬耕聊自給，知命敢言屯。
好客還師鄭，多金不羨秦。
猶能化鄰里，殆類葛天民。
和趙朝議追詠其亡友園亭三首·其二
作者：蘇過
朝代：宋

軒冕真餘事，林泉獨我親。
揚雄雖有宅，王翰孰爲鄰。
披句空遺恨，沾衣想自頻。
睹公憐友作，擬德定其倫。
地鑪歌寄伯仲
作者：蘇過
朝代：宋

野人勸我鑿地鑪，纔能容膝便有餘。
土牀屈曲方六尺，墐塗何必髹丹朱。
廣文無氈與客設，蒲團但學僧跏趺。
破鐺折脚自然煮，中有至樂人所無。
我游東南古佛剎，潭潭大屋干浮屠。
環牀接席如坐井，白灰蓋火深模糊。
貴人盡臥紅氍毹，春風習習生四隅。
牽衣留客長夜飲，一石屢醉狂淳于。
我家環堵真癯儒，鷃鵬無羨安枋榆。
勞生養此夢幻軀，誰能華睆慕大夫。
時從村叟交蹠語，炔焰爬搔味醍醐。
牀頭一榼自取飲，醉後耳熟時歌呼。
坐想潁川十日雨，尺薪如桂求里閭。
此時無人知我樂，惜哉不與二仲俱。
我兄何時結茅廬，小窗請試新規模。
大人生日·其一
作者：蘇過
朝代：宋

七年野鶴困雞羣，匪虎真同子在陳。
四海澄清待今日，五朝光輔屬何人。
從來令尹元無慍，豈獨原生不病貧。
天欲斯民躋仁壽，臥龍寧許久謀身。
大人生日·其七
作者：蘇過
朝代：宋

窮寓三年瘴海賓，簞瓢陋巷與誰鄰。
維摩示疾原非疾，原憲雖貧豈是貧。
紡嫗固嘗占異夢，肉芝還已獻畸人。
世間出世何由並，一笑榮枯等幻塵。
大人生日·其三
作者：蘇過
朝代：宋

昔將直道破羣纖，出走寧逃此日讒。
塞馬未還非叟病，莫邪偶棄豈鉛銛。
長生有道因辭寵，造物無私獨與謙。
從此軒裳真敝屣，世間出世固難兼。
大人生日·其二
作者：蘇過
朝代：宋

未試陵雲白日仙，此聲固已速郵傳。
陰功何止千人活，法眼要求一大緣。
枕上軒裳真昨夢，腹中梨棗是歸田。
他時漢殿觀遺鼎，猶記曾陳柏寢年。
大人生日·其五
作者：蘇過
朝代：宋

勿驚髀減带圍带，壽骨巉然正隱顴。
不待期頤祝難老，固知穮蔉自豐年。
僵松再蔚千齡葉，眢井新飛百尺泉。
坐想山神無伎倆，卻應造物報其天。
大人生日·其六
作者：蘇過
朝代：宋

疇昔華典祕藏，於今晻曖水雲鄉。
欲知萬里雷霆譴，要與三山咫尺望。
世上功名那復記，洞中仙籍已難量。
仇池何用追仙馭，香案仍歸侍玉皇。
大人生日·其四
作者：蘇過
朝代：宋

一封已責被敷天，十萬饑民粥與饘。
不待丹砂錫難老，自憑陰德享長年。
壽絛固已占黄髪，珠火還應養寸田。
況是玉皇香案吏，御風騎氣本泠然。
大人生日三首·其一
作者：蘇過
朝代：宋

天爵□□□，名高實自分。
云何困積毀，抑未泯斯文。
欲救微言絕，先懲百氏紛。
韋編收斷簡，魯壁出餘焚。
論斥諸儒陋，功逾絳帳勤。
吾庸亦多矣，奚恤彼狺狺。
大人生日三首·其三
作者：蘇過
朝代：宋

大士來淮泗，神交寤寐中。
應緣濟物意，豈爲寫經功。
惻隱仁之本，慈悲佛所同。
雖無逮焚溺，尚欲起疲癃。
五鼎榮何有，三光路已通。
回看種桃處，葵麥卷春風。
大人生日三首·其二
作者：蘇過
朝代：宋

天定人難勝，誠哉申子言。
不須占倚伏，久已恃乾坤。
八郡袴襦德，三吳肉骨恩。
少卿真不病，廷尉自高門。
勿嘆乘桴遠，當知出世尊。
無邪有妙理，一悟可長存。
大隱堂爲范氏西田題
作者：蘇過
朝代：宋

范侯作園湖之隅，繚以脩竹千芙蕖。
鴨陂下浸波瀾闊，箕山西指峰巒孤。
有堂翼然照通衢，路人尚憶華嚴居。
華嚴初來理荒廢，布衣小艇披茭蒲。
蛙鳴不知官與私，莫來亂我夜讀書。
人懷忠直及其子，遺愛何止屋上烏。
小范更無膏粱氣，閉門一味如蠹魚。
肯爲山林獨往計，且隱市朝行坦途。
嗟我與君涉世疏，短綆汲深爾自愚。
行歌道上慚妻孥，坐令家無甔石儲。
欲將大隱欺誰歟，人不吾以曷早圖。
未須直學西山夫，槁項終爲山澤臞。
大雪日趙承之梁與可訪賈子莊飲爽亭孫志康不得預故有詩怨之亦次韻和一首
作者：蘇過
朝代：宋

三士高談常絕席，不數漢庭人九尺。
雪中忽到剡溪行，狂飲學髠俱一石。
不教彭宣到後堂，只供爽氣干陵岡。
忍寒排闥計大誤，夫子莫悔不得將。
夜歸過我天正黑，燈影照坐如僧房。
峨冠切雲服亦奇，勝遊何不早遣知。
風花瞥眼同一霎，欲追此歡將奈若。
人間何往不自適，陵生且復爲陵舄。
子莊約況之遊西溪不至任有詩次其韻
作者：蘇過
朝代：宋

邊城無一娛，孰云從軍樂。
惟有退食間，柴門可羅雀。
念我江湖人，久不負漁樵約。
安得漫浪遊，時解冠带縛。
令尹我輩人，孤標寡然諾。
晚逢任參軍，詩思湧泉落。
裹飯從子來，隱几訪南郭。
庶結三友懽，一笑忘杯酌。
西溪淥已漲，渚柳風交錯。
目斷君不來，孤鴻沒山脚。
寄題任況之樗翁軒詩
作者：蘇過
朝代：宋

豫章生而奇，蔚有千尋志。
柯爲直見伐，根中萬乘器。
自貽斧斤厄，信坐文章累。
不如樗與櫟，生理默自遂。
榮枯同蒿艾，老死徒棄置。
我願處不材，一官隱官市。
豈知夏畦勞，乃負淵明愧。
卻羨任公子，蕭然居畏壘。
彈冠聊爾爾，頗似漆園吏。
官居接農舍，稼穡雲靡靡。
放衙日亭午，吏散飽春睡。
此語慎勿出，請爲倉庾氏。
寄題北海文舉堂
作者：蘇過
朝代：宋

巨君竊漢璽，如取鴻毛輕。
孟德老且死，不見姦業成。
乃知朝無人，誰憚百公卿。
一夫能仗節，介然屹長城。
忠義國所託，安危與之並。
吾於文舉見，坐折姦邪萌。
誰能搏猛虎，乃用尺箠嬰。
義氣橫宇宙，不煩尺寸兵。
悲哉天所壞，一木難扶傾。
梟鸞不兩立，夫子安得生。
中原竟分裂，三姓鼎足爭。
當知千載後，高名獨崢嶸。
使君定不凡，論友古豪英。
作堂追餘烈，豈祇求空名。
廢卷屢嘆息，孤忠誰發明。
玉石痛俱燼，鯨鯢脫誅烹。
嗟余志謬懦，怒髪猶衝纓。
九原不可作，涕淚徒縱橫。
寄題岑彥明猗蘭軒詩
作者：蘇過
朝代：宋

羣芳爭春風，百態工嫵媚。
毛嬙與西施，未易笑倚市。
豈如空山蘭，靜默羞自致。
幽香不可尋，獨秀繁露墜。
高情謝簪組，遁世漢綺季。
端來從子遊，定覺同伏味。
岑衛星絕俗，厭貧聊試吏。
官曹冷如水，終日學奇字。
未能三徑歸，故作九畹藝。
後來當勿剪，伴我司庾氏。
寄題幾仲所居二詩次定國王父舊韻·其一
作者：蘇過
朝代：宋

菽水奉甘旨，親安吾不貧。
平反一笑喜，公子情何真。
想見齋容膝，端居廓無鄰。
蕭然十室間，吾力尚可陳。
寄題幾仲所居二詩次定國王父舊韻·其二
作者：蘇過
朝代：宋

涉世誰如子，凜然霜中筠。
獨能退藏密，恐汙元規塵。
阮籍廢臧否，曹參惟飲醇。
誰爲晤語者，黄卷對古人。
寄題折嗣益襲慶閣
作者：蘇過
朝代：宋

帝有虎臣司北門，虛弦坐落天驕魂。
百年不敢南牧馬，草木尚有威名存。
平生忠義身許國，不以金玉遺子孫。
承平弓劍空在韣，惟有簡編遺後昆。
不知所活幾千人，一門何止十朱輪。
滿牀簪笏不足道，萬石家風今復聞。
明窗小閣臥晏溫，不讀孫吳看典墳。
坐銷殺氣邊風春，記取大馮小馮君。
寄題撫松堂
作者：蘇過
朝代：宋

胸中朝市遠，何必擇所居。
門無結駟客，山林入吾廬。
西洛有君子，筑室城之隅。
種松在庭戶，志與淵明俱。
朝挹西山爽，暮尋南澗娛。
霜中鶴骨瘦，雨夜龍髯疏。
主人應相似，節抱陵雲孤。
不知寒暑遷，肯徇世俗趨。
昔稱水南北，去曳侯門裾。
能伴松菊老，固知涇渭殊。
我恨營口腹，斂板慚妻孥。
三逕未能歸，高臥子不如。
青衫滿塵土，何時返樵漁。
未用北山移，我來只須臾。
將至五羊先寄伯達仲豫二兄
作者：蘇過
朝代：宋

人皆有離別，我別不忍道。
惟應付夢幻，事已共一笑。
憶昔與仲別，秦淮匯秋潦。
相望一葉舟，目斷飛鴻杳。
伯兄陽羨來，萬里踰煙嶠。
未溫白鶴席，已餞羅浮曉。
江邊空忍淚，我亦肝腸繞。
崎嶇七年中，雲海用浩渺。
豈知羌村晚，驚拜杜陵老。
干戈雖事異，歡喜動夷獠。
山川舊悽慘，雲物今清好。
不似玄都桃，秋風不堪掃。
小子籥與其友作㶏亭置酒泛舟唱酬之什予肅戲用其韻
作者：蘇過
朝代：宋

勝事隨年阿堵中，老夫久絕馬牛風。
消磨藥石一春過，寂寞樽罍萬事空。
亭下麥秋驚翠浪，山前雨脚卷晴虹。
渡頭試驗豐穰意，半是村醪入頰紅。
小斜川
作者：蘇過
朝代：宋

我老不自愛，幾時真罷休。
浮沈閭里間，漫效馬少游。
年來五十化，逝水無停流。
胸中粗已了，浩蕩欲沒鷗。
淵明我同生，共盡當一丘。
試筑小斜川，佳名偶相儔。
亦稱辛丑歲，與公更倡酬。
當時二三友，得如友不。
賦詩俱不地，疑有湛輩憂。
聊將桃李句，瓊瑰副吾求。
小雪
作者：蘇過
朝代：宋

小雪不盈寸，陰風何凜冽。
那堪平地尺，奈此衣百結。
天以固念念民，已兆豐年悅。
不知貧與富，苦樂相懸絕。
沈沈五侯居，碧瓦題目華棁。
獸炭麒麟紅，銀瓶黄封揭。
春風遶幄帳，醉面生綺纈。
賜宴明光宮，玉色迷金闕。
誰憐蓽門士，破壁穿飛屑。
捉襟肘常見，納履指屢決。
夜長不可度，薪濕何由爇。
饑吟數更鼓，坐嘆生理拙。
寒暑有代謝，俁須怨窮達。
猶勝臥穹廬，破氈空自齧。
山居苦寒·其一
作者：蘇過
朝代：宋

十里山行步步高，陰風怪穴亂呼號。
孤燈獨掩柴門夜，骨冷誰分范叔袍。
山居苦寒·其三
作者：蘇過
朝代：宋

自掃空山勃落柴，夜深猶復撥殘灰。
更招野叟談傖語，旋劚蔓菁手自煨。
山居苦寒·其二
作者：蘇過
朝代：宋

牆東鑿牖納朝光，掘地爲爐土作牀。
快燄生薪聊禦臘，茅茨未必愧華堂。
山居苦寒·其四
作者：蘇過
朝代：宋

傍舍孤嫠八十餘，背無完絮況裙襦。
分衣愧乏莊公惠，紙被聊將慰老臞。
山行
作者：蘇過
朝代：宋

肩輿歷盡黄茆岡，青山壁立聳大行。
忽驚雷轉山石裂，濤頭千尺分錢塘。
飛空雨雹寒崖碧，倒影垂虹射晴日。
高巖俯瞰先目眩，杖策縱觀森股慄。
只疑天河瀉地上，又恐灧澦飛山脊。
猿猱悲鳴霜樹折，虎豹震動山月黑。
千年水石自成寶，下有蛟龍深莫測。
明年歲旱當汝求，暴雨一聲飛霹靂。
山行次韻楊良卿見寄二首·其一
作者：蘇過
朝代：宋

山行六日已逃空，況入青冥窈窕中。
欲寫姓名孤絕處，恐君遺恨不吾同。
山行次韻楊良卿見寄二首·其二
作者：蘇過
朝代：宋

出谷泉聲已轉雷，忽驚山斷見離堆。
尋溪便欲挐舟去，留取他時雪夜來。
己卯冬至儋人雋具見飲既罷有懷惠許兄弟
作者：蘇過
朝代：宋

寂寞三冬至，飄然瘴海中。
不嫌羈寓遠，屢感歲華窮。
父老憐匏繫，肴蔬盛簋饛。
一歡爲子壽，百福與君同。
已慣鳶飛墮，真忘馬首東。
南間行自變，重譯不須通。
椰酒醍醐白，銀皮琥珀紅。
傖獰醉野獠，絕倒共鄰翁。
藷芋人人送，囷庖日日豐。
瘴收黎母谷，露入菊花叢。
海蜑羞蚶蛤，園奴饋韭菘。
檳榔代茗飲，吉內禦霜風。
悵望懷諸阮，遙知憶小馮。
客身雖嶺嶠，逸想在瀛蓬。
介階惟偕母，龐團獨侍公。
故山千萬里，此意託飛鴻。
張幾仲被召還朝其幕府趙承之送行至漳水用杜子美詩爲韻作詩十篇既還孫志康亦取其韻追送過方官並門因幾仲之來遂得諸公相遇今幕府例罷不能無離索之意故亦用此韻見意·其一
作者：蘇過
朝代：宋

元戎度量大，六二坤直方。
好士常仄席，疾惡如探湯。
威名在夷虜，功烈紀太常。
臧孫自有後，何必諫如棠。
張幾仲被召還朝其幕府趙承之送行至漳水用杜子美詩爲韻作詩十篇既還孫志康亦取其韻追送過方官並門因幾仲之來遂得諸公相遇今幕府例罷不能無離索之意故亦用此韻見意·其一〇
作者：蘇過
朝代：宋

並門逢惡歲，寂寞如在陳。
況我官獨冷，對客寒無茵。
謀生求二頃，蓽門安賤貧。
明時非自棄，願作畎畝臣。
張幾仲被召還朝其幕府趙承之送行至漳水用杜子美詩爲韻作詩十篇既還孫志康亦取其韻追送過方官並門因幾仲之來遂得諸公相遇今幕府例罷不能無離索之意故亦用此韻見意·其七
作者：蘇過
朝代：宋

三士從公歸，浩然志已諧。
嗟余哭窮途，命也與時乖。
落日慘關樹，凄風生庭槐。
杖藜空徙倚，抱此難吐懷。
張幾仲被召還朝其幕府趙承之送行至漳水用杜子美詩爲韻作詩十篇既還孫志康亦取其韻追送過方官並門因幾仲之來遂得諸公相遇今幕府例罷不能無離索之意故亦用此韻見意·其三
作者：蘇過
朝代：宋

聞公卜菟裘，欲訪有魚稻。
綵衣歸林下，池塘共春草。
賢者享三樂，世俗未易道。
但恐東山心，上意還不報。
張幾仲被召還朝其幕府趙承之送行至漳水用杜子美詩爲韻作詩十篇既還孫志康亦取其韻追送過方官並門因幾仲之來遂得諸公相遇今幕府例罷不能無離索之意故亦用此韻見意·其九
作者：蘇過
朝代：宋

我營潩水居，晏子近市隘。
聞公欲卜鄰，會筑于門大。
暫爲蒼生留，行作歸途戒。
從此敢言交，紵衣仍縞带。
張幾仲被召還朝其幕府趙承之送行至漳水用杜子美詩爲韻作詩十篇既還孫志康亦取其韻追送過方官並門因幾仲之來遂得諸公相遇今幕府例罷不能無離索之意故亦用此韻見意·其二
作者：蘇過
朝代：宋

承明用儒將，那知有程李。
坐制犬羊羣，泥封一丸耳。
平生晉公子，從者皆國士。
誰爲彀中游，狐趙何難擬。
張幾仲被召還朝其幕府趙承之送行至漳水用杜子美詩爲韻作詩十篇既還孫志康亦取其韻追送過方官並門因幾仲之來遂得諸公相遇今幕府例罷不能無離索之意故亦用此韻見意·其五
作者：蘇過
朝代：宋

君從河朔來，言尋子桑飯。
蹉𨇤自忘形，請交不敢憚。
念君青雲士，我是江湖散。
共爲逍遙游，未用相推挽。
張幾仲被召還朝其幕府趙承之送行至漳水用杜子美詩爲韻作詩十篇既還孫志康亦取其韻追送過方官並門因幾仲之來遂得諸公相遇今幕府例罷不能無離索之意故亦用此韻見意·其八
作者：蘇過
朝代：宋

士貴得所託，結根悲兔絲。
長松在萬仞，豈爲寒暑移。
道義倘可棄，投歸吾不辭。
區區寡所合，知我殆非私。
張幾仲被召還朝其幕府趙承之送行至漳水用杜子美詩爲韻作詩十篇既還孫志康亦取其韻追送過方官並門因幾仲之來遂得諸公相遇今幕府例罷不能無離索之意故亦用此韻見意·其六
作者：蘇過
朝代：宋

與君期歲寒，窮堅老當壯。
相從茅茨下，不羨凌煙上。
仲由志亦陋，傷哉生無養。
豈知衆所憂，簞瓢有佳況。
張幾仲被召還朝其幕府趙承之送行至漳水用杜子美詩爲韻作詩十篇既還孫志康亦取其韻追送過方官並門因幾仲之來遂得諸公相遇今幕府例罷不能無離索之意故亦用此韻見意·其四
作者：蘇過
朝代：宋

我生良多難，已安懸磬室。
端來強斂板，詭詞學造膝。
枯荄那復春，羸兵敢借一。
振履獨商歌，知音賴師乙。
張庭實得石名小括蒼
作者：蘇過
朝代：宋

蓬萊異石出珠宮，遠澗幽龕定幾重。
玉井分明太華頂，洞天疑是括蒼峰。
穿雲細路屏間見，落谷幽泉硯可供。
誰遣飛來在几案，伴君文史老三冬。
後旬日雨止遂行至大成岡初見嵩少
作者：蘇過
朝代：宋

青山真似有情人，百里相迎列萬屯。
積翠已堪供爽氣，羣趨如欲避雄尊。
少寬眼界塵埃外，卻視醯雞井陌喧。
方信胸中有餘地，青丘雲夢不勞吞。
從范信中覓竹
作者：蘇過
朝代：宋

將軍懶著鵔鸃冠，買得林丘小洞天。
十畝瑯玕寒照座，一谿羅带恰通船。
行當雪夜尋安道，先欲松風借玉川。
雨洗娟娟君會否，乞分半畝慰垂涎。
志康得魚或勸捨之諸公有詩議未判吾誰適從亦賦一篇
作者：蘇過
朝代：宋

谿魚有如緣木求，縱有瑣細不受鉤。
我居恨不如江頭，長江巨浪一葦游。
得魚滿船魴鯉鯈，暮歸獻俘烹魁酋。
邇來越吟思命騶，齋廚空無萍藻羞。
披抉泥沙窮澗陬，掇拾小各類饌糗餱。
三咽井上或可侔，先生道眼無全牛。
虛心觸物如虛舟，獨未辟穀師留侯。
手持巨餌安所投，彈鋏時有馮驩憂。
南音不變鍾儀囚，朝虀暮鹽意則悠。
渠肯嗜殺對血流，欲引西江蓋無由。
升斗小惠不知賙，吾言非夸亦非媮。
一飽等是充饑喉，暴殄天物神所不，杜陵有詩請君謳。
愛人堂爲李幾仲賦
作者：蘇過
朝代：宋

讀書當讀孔孟書，我飽尚可推其餘。
莫求捷徑拾青紫，口但瀾翻腹空虛。
孔孟之功如藥石，洗濯肝胃充肌膚。
如農去莠植嘉穀，如行九折遇坦途。
我憐赤子在遠域，疾痛不聞其叫呼。
何當攘臂問民瘼，古之循吏誰爲儒。
我觀李侯少英特，閉門不曳侯王裾。
詩書已誤半世事，一割未信雞牛殊。
彈冠小縣何所爲，長養善類惡者誅。
作堂之名固有在，要使膏澤流海隅。
不願力田頻賜爵，不願校讎歸石渠。
使我三年飯脫粟，活此千人爲親娛。
戲贈吳子野
作者：蘇過
朝代：宋

從來非佛亦非仙，直以虛心謝世緣。
饑火盡時無內熱，睡蛇死後得安眠。
饑腸自飽無非藥，定性難搖始是禪。
麥飯葱羹俱不設，館君清坐不論年。
戲題姚美叔睡軒
作者：蘇過
朝代：宋

姚侯不學蘇季子，佩取六印誇閭里。
又不斬取樓蘭王，立功萬里還故鄉。
兩俱茫茫空白首，車輪馬跡環四方。
忽焉投劾賦陶令，亦復近市師韓康。
結髪少來遭物役，不在功名在刀筆。
不如一覺獲安眠，收拾散亡歸此室。
政和甲午孟冬休後一日蘇過叔黨彥明自開化甘泉至明仙時念老禪師復出世矣因題詩壁間
作者：蘇過
朝代：宋

暫拋塵土扣雲扉，山色空濛翠濕衣。
澗水松風俱有恨，道人瓶缽幾時歸。
李方叔挽詞二首·其一
作者：蘇過
朝代：宋

廣文流落坐才名，世爲長沙惜賈生。
明主愛才非忍棄，大鈞播物豈能爭。
空嗟抱藝頻三黜，不待驚人試一鳴。
賴有遺編照千古，賢於萬戶寫銘旌。
李方叔挽詞二首·其二
作者：蘇過
朝代：宋

豪氣崢嶸老不除，求田未分賦歸歟。
功名日暮空彈鋏，鬚髪霜彫爲著書。
想像柴門延履舄，凄涼滍水但丘墟。
從今忍過西州路，暮樹悲風擁素車。
李方叔治潁川水磨作詩戲之
作者：蘇過
朝代：宋

君不見相如昔隱臨邛市，文君當壚身滌器。
未逢給札賦凌雲，豈免辛勤穿犢鼻。
又不見蘇秦大困還家時，失計頗遭妻子詈。
誰令奔走事口舌，不學周人營什二。
李侯平生無一廛，只有便便五經笥。
儒冠半世已誤身，老欲歸耕無耒耜。
近聞潁川有瀑布，碓磨能窮谿谷利。
釃渠鑿石激清流，機動輪旋人力易。
今年麥熟春雨足，車載斗量應有備。
勿嫌巾袂縞紛紛，飽看谿渠鳴涖涖。
堆盤坐想雪如山，夢中已覺錢流地。
特君結廬秋風初，我欲叩門來上瑞。
起搜湯餅掃飛羅，轢釜操刀定中饋。
千金何必羨鴟夷，少有屬饜而已矣。
嵇康好鍛季主卜，達人未免茲游戲。
東亭
作者：蘇過
朝代：宋

閉眼黄庭萬想歸，此心久已息紛馳。
幽居正喜門羅雀，晨起何妨笏拄頤。
自信丹田足梨棗，不憂瘴雨滯茅茨。
三山咫尺承明遠，世路榛蕪誰與披。
松風亭詞
作者：蘇過
朝代：宋

亂一水兮清泠，絕塵市兮郊垌。
鬰松風之參差，忽飛構兮危亭。
悲風來兮號滄溟，寒月出兮款戶庭。
聽萬籟兮發無形，感窮歲兮物彫零。
簾舒卷兮度飛螢，白露下兮靄疏星。
二江東來兮勢建瓴，千山右繞兮環翠屏。
彼柴門兮晝常扃，屏外物兮返視聽。
嗟世故之迫隘兮，夫何異於圄囹。
幸此身之日遠兮，□可逃於天刑。
望神仙其咫尺兮，想羽人於杳冥。
或命駕以遨遊兮，茲弭節而少停。
友羣仙兮役萬靈，驂鸞鶴兮駕鳳軿。
願執鞭兮展軨，愧凡骨兮羶腥。
余師首陽之清德兮，超千古而猶馨。
偉三閭之諒直兮，高衆人而獨醒。
慕子房這明哲兮，學辟穀以引齡。
嗚呼雖九原之不可作兮，庶斯人以發硎。
枸杞
作者：蘇過
朝代：宋

春槃擷新芽，秋篚得紅實。
霜根醸我醪，色味兩奇絕。
老人鬢已絲，處子何由得。
早佩斯人言，百歲真瞬息。
今我幸未衰，妙藥況咫尺。
食前得珍蔬，新醸掃故疾。
瘴海風土惡，地氣侵腰膝。
玄鬢或傴僂，襁褓顔已墨。
西河安可冀，北歸願如昔。
區區摘蒼耳，麤陋非所敵。
椰子冠
作者：蘇過
朝代：宋

玉佩犀簪暗網絲，黄冠今習野人儀。
著書豈獨窮周叟，說偈還應見祖師。
棕子偶從遺物得，竹皮同使後人知。
平生冠冕非吾意，不爲飛鳶跕墮時。
樗隱堂
作者：蘇過
朝代：宋

果爲才名困廣文，天涯從仕老仍貧。
一廛未有歸耘處，五斗聊爲束带人。
衆棄已甘棲廣莫，先容那復慕輪囷。
幅巾他日衡茅去，紈袴儒冠總誤身。
橫山道中
作者：蘇過
朝代：宋

物外閑人日月長，意行無復有重岡。
林深步步衣裳濕，麥熟村村餅餌香。
遙想雲間下雙舄，空懷仙子望三鄉。
欲尋好句供詩眼，旋逐東風墮眇茫。
次信中韻
作者：蘇過
朝代：宋

萬古溪流去不回，舂撞澗谷石門開。
尋源不必武陵客，過眼驚看灧澦堆。
寒碧照人無底寶，鏗轟殷地半空雷。
結茅安得從僧住，自把鋤耰闢草萊。
次大人生日
作者：蘇過
朝代：宋

陰功若以物假人，酬而不酢非所聞。
丙吉于公德在民，皇天有善初無親。
自我高曾逮公身，奕世載德一於仁。
遇苦即救志劬辛，豈擇富貴與賤貧。
久推是心誠而均，可貫白日照蒼旻。
譬如農夫耘耔勤，自有豐年穫千囷。
公何屢困蠅與蚊，身雖厄窮道益信。
天不俾之爵祿新，琢磨功行真人鄰。
直言便觸天子嗔，萬里遠謫南海濱。
朝夕異引存吾神，兩儀入腹如車輪。
羅浮至今餘怪珍，稚川藥竈隱荆榛。
飛騰澗谷不可馴，月道或肯來相賓。
區區功名安足云，幸此不爲世俗醺。
丹砂儻結道力純，泠然御風歸峨岷。
次陶淵明正月五日游斜川韻
作者：蘇過
朝代：宋

歲豐田野歡，客子亦少休。
糟牀有新注，何事不出游。
春雲翳薄日，磻石俯清流。
心目兩自閑，醉戧不驚鷗。
茅蔣誰氏居，雞鳴隔林丘。
曳杖叩其門，恐是沮溺儔。
但苦鴃舌談，爾汝不相酬。
筑室當爲鄰，往來無憚不。
澄江可寓目，長嘯忘千憂。
儻遂北海志，餘事復何求。
次韻任況之
作者：蘇過
朝代：宋

谿山豈遠人，吏縛苦難到。
豈惟畏簡書，誰與同嗜好。
我作汝潁行，蹉跎春事老。
況逢懷抱惡，千里風霜冒。
故人知我歸，尺書遠見勞。
似尋西溪約，故遣一介報。
何時脫韁鎖，著我林泉帽。
願言絕臧否，安用分瞭眊。
世故定可憎，覆車寧復蹈。
且共醉山翁，同看接䍦倒。
次韻任況之見贈·其一
作者：蘇過
朝代：宋

強辭南畝服儒冠，敢意青雲便可干。
似是馬曹宜懶病，卻慚雞肋眷微官。
眼前簿領成何用，夢裏雲山得暫歡。
爲問崎嶇緣底事，鬢毛蕭颯带圍寬。
次韻任況之見贈·其二
作者：蘇過
朝代：宋

知君幼好切雲冠，肯爲浮名俛首干。
應笑嚴徐吐脣吻，欲呼屈宋作衙官。
地偏心遠人知少，酒熟詩成我自歡。
詩誦髯劉枯槁句，粃糠萬事百憂寬。
次韻伯元詠牡丹二首·其一
作者：蘇過
朝代：宋

珍重誰移洛下根，玉盤徑尺露花新。
不勞鉛粉強爲色，自是肌膚淑且真。
美惡本非春有意，栽培直恐伎凝神。
空齋獨嗅無人賞，鼻送幽香息息勻。
次韻伯元詠牡丹二首·其二
作者：蘇過
朝代：宋

草木無情解悅人，徒因見少得名新。
翦裁羅綺空爭似，研合丹青太逼真。
尤物端能耗地力，癡兒竟欲費精神。
願回春色歸南畝，變作秋成玉粒勻。
次韻伯達仲豫二兄和參寥子
作者：蘇過
朝代：宋

羅浮插天猿晝號，飛步包頂觀雲濤。
庶幾神藥兩童賜，日暮空嘆西山高。
道人航海曾何勞，久將身世輕鴻毛。
只恐西湖六橋月，無人主此詩與騷。
次韻信中郎官庵
作者：蘇過
朝代：宋

飛流半山來，忽作長劍倚。
吾知有奇境，何畏虎尾履。
郎官初得名，山川雖信美。
誰能此巖居，暫寓非終止。
吾儕世外緣，壯心殊不已。
每譏懷與安，同是非夫恥。
忍饑啖藜藿，且博一笑喜。
更尋雲外人，安得助薪水。
伶俜穿鳥道，窈窕下澗底。
路述煙草合，欲往不得跬。
登樓亡其梯，航海失一葦。
仰觀二三子，脚下雲埃起。
山靈若相戲，危石折屐齒。
憂我不再來，遺恨丘壑裏。
借君談天口，駭我未聞耳。
秋高山更奇，後會志益偉。
捫蘿貴先登，噬臍無效此。
與君控扶搖，赤腳踏清泚。
次韻叔父上巳二首·其一
作者：蘇過
朝代：宋

日晏幽人未下床，春風暗度百花香。
掩關頗得禪家味，卻掃從教世路荒。
絕口誰能論夢幻，逢人聊祇話耕桑。
翟公門外常羅雀，要放空階草木長。
次韻叔父上巳二首·其二
作者：蘇過
朝代：宋

幾年零落臥江湖，樂事何人與我俱。
上巳偶尋流水禊，泛觴聊爲小兒娛。
殘杯冷炙慚佳節，草服黄冠慕野夫。
永謝輕肥追世好，窺園已愧下帷儒。
次韻叔父俗罷
作者：蘇過
朝代：宋

黄門昔萬機，下士勤握沐。
今已與世疏，雅志追沂浴。
丹田有宿火，如比陽來復。
轆轤自轉水，離坎俱實腹。
謫居使事乏，惟喜薪水足。
時濯西風塵，一寓歸鴻目。
勿驚髀肉少，衣褐真懷玉。
明鏡雖無垢，新苗良待沃。
雨餘餐巖岫，露重膏松竹。
更觀雲入山，心與境同熟。
珍重耆城言，妙解何須讀。
潔香非外求，清凈常返矚。
物初信可游，儻來非所卜。
益師莊叟言，養生貴緣督。
次韻叔父小雪二首·其一
作者：蘇過
朝代：宋

屏帷夜久灰殘獸，紙帳寒驚月在窗。
似聽竹聲知有雪，便添酒興欲傾缸。
西鄰正想蒲團穩，古殿遙瞻老柏雙。
自笑窮愁拙生理，不謀升斗待西江。
次韻叔父小雪二首·其二
作者：蘇過
朝代：宋

夜來小雪猶凝地，睡起扶桑已著窗。
卻喜少陵時炙背，不憂北海屢空缸。
豐年何時豚蹄祝，薄淖聊煩蠟屐雙。
試走湖邊望嵩少，殆如疊嶂在煙江。
次韻叔父所居六首·其一
作者：蘇過
朝代：宋

旅寓仍艱歲，谿毛入饋盤。
泥芹洗簡單白，露菊擷朝寒。
未覺江湖遠，空驚歲月闌。
諸兒還自喜，頗亦試艱難。
次韻叔父所居六首·其三
作者：蘇過
朝代：宋

榴實江南少，依稀綴樹叉。
稍存後彫質，能吐欲然花。
西蜀雖吾里，東軒似故家。
田園隨處是，何必買生涯。
次韻叔父所居六首·其二
作者：蘇過
朝代：宋

湫隘黄門宅，喧囂半雉牆。
此君時掩苒，小屋自清涼。
月落寒梢靜，春回穉筍猖。
兒童護雞犬，更看引鞭長。
次韻叔父所居六首·其四
作者：蘇過
朝代：宋

戶外從羅雀，空階放草長。
大雞俄獨立，衆卉已難藏。
意氣矜全盛，萎蕤憫欲僵。
伶俜蜂與蝶，未免嘆脣亡。
次韻叔父月季再生
作者：蘇過
朝代：宋

瘴海不知秋，幽人忘歲月。
祇記庭中花，幾度開還枿。
憶昔移居時，始是青荑茁。
殷勤主人惠，浸灌寒泉冽。
顔色日鮮好，條枝爭秀拔。
意無後人翦，喜托先生苃。
海康接儋耳，雲水何田躡。
俯楹獨四顧，悵此波濤匝。
聞道海門松，僵枝出繁葉。
困窮不足道，喜有千人活。
不似玄都花，蔌蔌那容折。
次韻叔父詠竹二首·其一
作者：蘇過
朝代：宋

江湖猶在眼，水竹角幽尋。
故買比鄰宅，期分數畝陰。
影侵書帙亂，色映綠苔侵。
肅殺秋將至，霜餘出茂林。
次韻叔父詠竹二首·其二
作者：蘇過
朝代：宋

此君非草木，勁節凜佳賓。
相對山陰禊，曾陪南阮貧。
琳瑯風葉響，水墨月窗勻。
何必籃輿出，敲門問主人。
次韻叔父題畫木石屏風
作者：蘇過
朝代：宋

老人萬事無心雲，年來道眼等臥輪。
西軒坐閱車馬奔，垂天不展空鵬蹲。
屏間怪石千年根，端爲先生來結鄰。
豪端雖愧蜀兩孫，要非丹青閱世人。
空山老幹不效珍，荆人異璞埋埃塵。
幸此不遭世俗昏，棟梁圭瓚徒勞神。
次韻叔父黄門己丑歲除二首·其一
作者：蘇過
朝代：宋

坐閱星周幾變遷，恒河見性但依然。
求田問舍追三徑，面壁灰心過九年。
早退得閑真玩歲，跏趺數息是安眠。
從今甲子當須記，異日應無史趙賢。
次韻叔父黄門己丑歲除二首·其二
作者：蘇過
朝代：宋

卒歲優哉樂事全，家庭瑞氣鬰葱然。
椒花頌酒祈新福，臘雪飛空作有年。
塞馬未歸人勿嘆，黄粱已熟客猶眠。
潁濱遺老非虛語，萬古巢由不獨賢。
次韻和韓君表讀淵明餽曾存之酒唱酬之什
作者：蘇過
朝代：宋

彈冠初爲米，掛冠不待稔。
人言學陶生，此舉安能盡。
陶生物表人，世網那得窘。
邈如孤鳳凰，翱翔天際嶺。
聊應寓詩酒，不在朱絃韻。
曾韓輕軒冕，雅意妙無畛。
遠尋柴桑游，時遣醉帽隕。
陟世憎儻來，歸耕猶有準。
糟床得佳友，麴糵粗可信。
攝衣請從之，嗟我獨後警。
次韻大人五更山吐月·其一
作者：蘇過
朝代：宋

一更山吐月，鑑影搖空瀾。
懸知今夕遊，不減蓬瀛看。
凈霧掃餘瘴，清飈戒初寒。
行樂不可遲，乃此桂未殘。
次韻大人五更山吐月·其三
作者：蘇過
朝代：宋

三更山吐月，半璧沈沈起。
無言三友歡，夜夜仍會此。
羽毛見秋蟲，鮮甲動沙水。
此味世莫知，勿言驚俗耳。
次韻大人五更山吐月·其二
作者：蘇過
朝代：宋

二更山吐月，玉杯側清夜。
誰知蜑子船，獨釣澄潭下。
幽人酌桂醑，冰碗白玉藉。
他時羅浮錄，父老成佳話。
次韻大人五更山吐月·其五
作者：蘇過
朝代：宋

五更山吐月，纖纖猶燭幽。
寸陰惟此夜，敢辭數登樓。
寒砧遠隨風，鳴蛩亦悲秋。
憑欄獨搔首，微吟和漁謳。
次韻大人五更山吐月·其四
作者：蘇過
朝代：宋

四更山吐月，紙帳驚虛明。
披衣訪黄冠，野渡孤舟橫。
束緼旋乞火，犬號驚夜行。
歸休勿久娛，霜露滿山城。
次韻大人與藤守游東山
作者：蘇過
朝代：宋

灘聲已悲秋，澗色猶藏春。
駕言東山游，緬彼千載人。
使君平陽意，客至但飲醇。
風松作鼓吹，迎送長江濱。
爾來乘桴翁，歸路物色新。
高情寓箕潁，絕意登麒麟。
三吳有負郭，𥝧稏秋盈囷。
瘴茅喜欲脫，下澤還當巾。
縹緲九疑行，此生定知津。
故人儻見思，尺書憑素鱗。
次韻姚美叔約尋春之什
作者：蘇過
朝代：宋

厭看塵土暗春晴，喜見池塘翠浪生。
曲水會當追逸少，斜川終擬學淵明。
歌呼且盡杯中物，寂寞何憂身後名。
況有岑參好奇怪，爲君試草渼陂行。
次韻孫志康喜賈子莊還任
作者：蘇過
朝代：宋

君王物物與恩均，令尹還須畏吏民。
投劾賦歸無二頃，上書遮闕有千人。
朝陽升處幽陰破，暖律回時草木春。
看取子文無喜慍，從來冰鑑恃堯仁。
次韻孫志康書事
作者：蘇過
朝代：宋

午枕睡方濃，雷車殷地雄。
彈丸屋瓦墜，雲散馬牛風。
神物聊相戲，驚心未解空。
似催詩句急，添得錦囊豐。
次韻孫志康牡丹·其一
作者：蘇過
朝代：宋

春事依稀見一班，山花灼灼強施丹。
能容丞掾歌呼處，信是平陽度量寬。
溪上有人歸獨晚，夜闌秉燭若爲歡。
但筽草檄催詩債，何必重尋落蘂看。
次韻孫志康牡丹·其二
作者：蘇過
朝代：宋

樽餘舊壓蒲萄綠，盤有南珍荔子丹。
草草春光雖未稱，人人酒令暫須寬。
興來勿廢無何飲，老去難尋特地歡。
慰我窮愁真待子，憑詩寄與故人看。
次韻孫海見贈·其一
作者：蘇過
朝代：宋

碌碌抱關好，孰爲賢與愚。
休歌紫芝曲，且和南郭竽。
達人齊萬物，軒冕等塊蘇。
次韻孫海見贈·其一〇
作者：蘇過
朝代：宋

君有中山好，嚴風彫塞草。
日月遽如許，相從恨不早。
當呼伯雅君，看子玉山倒。
次韻孫海見贈·其七
作者：蘇過
朝代：宋

簪組實外物，去來無慍喜。
君看失馬翁，倚伏寄妙理。
顧我不亡存，斯言定非綺。
次韻孫海見贈·其三
作者：蘇過
朝代：宋

折腰爲五斗，強言筦庫職。
譬如彈隨珠，徒喪竟何得。
坐詠淵明篇，令人有愧色。
次韻孫海見贈·其九
作者：蘇過
朝代：宋

居閑得三益，詩社畢此生。
君才浩無際，可畏銀河傾。
孤軍犯大敵，半夜壁屢驚。
次韻孫海見贈·其二
作者：蘇過
朝代：宋

神仙何渺茫，羽人想丹丘。
讀書悼無成，賣劍行買牛。
眷此三萬軸，傳家無鄴侯。
次韻孫海見贈·其五
作者：蘇過
朝代：宋

自分麋鹿姿，食薇山之阿。
不意設羅門，屢辱結駟過。
清談脫麈尾，奈此落月何。
次韻孫海見贈·其八
作者：蘇過
朝代：宋

嗟余幼好奇，乘桴蹈南海。
遠游信雖美，驚夢今猶每。
一飽類邯鄲，苦樂何足駭。